XIX асрнинг 90-йилларида Tошкент шаҳар Cебзор даҳасининг масжидлари туғрисида айрим маълумотлар — KUKALDOSH.UZ\n13.03.2018 / - Ислом тарихи, Янгиликлар\nXIX асрнинг 90-йилларида Tошкент шаҳар Cебзор даҳасининг масжидлари туғрисида айрим маълумотлар\nТошкент шаҳри масжидлари ҳақида гап кетганда, Себзор даҳаси ҳудудида жойлашган масжидларга алоҳида тўхталиш мумкин. Аввало, Себзор даҳаси ҳақида умумий маълумот берадиган бўлсак, даҳа Тошкент шаҳрининг асосий бўлаги саналган. “Себзор” форсча сўз бўлиб, ўзбекчасига “олмазор” дегани. Шаҳарнинг ушбу қисми баъзи манбаларда Қаффол Шоший даҳаси ҳам дейилади. Чунки у табаррук зотнинг қабри айни шу даҳада жойлашган. У кишининг номига халқ орасида “Ҳасти имом” номи билан машҳур бўлган маданий мажмуа вужудга келган. Бу мажмуанинг асл тарихий номи “Ҳазрати имом” бўлган. Мустақиллик йилларида ушбу ҳудудда “Ҳазрати имом” мажмуаси қайта тикланиб, обод қадамжога айланди.\nМаълумот ўрнида шуни айтиш мумкинки, Себзор даҳасида XIX асрнинг 70-йилларида 38 та маҳаллада 2230 уй, 18650 тача аҳолиси бўлган. Даҳада Бекларбеги, Қизилқўрғон ва Бароқхон, Муйи муборак, Маҳмуд дастурхончи, Шукурхон, Мўйи муборак, Юнусхўжа халфа, Муҳаммад Каримхўжа халифа каби йирик мадрасалар ва ўнта йирик ҳамда 80 дан ортиқ масжидлар жойлашган. 1880-йилги архив маълумотларида кўрсатилган даҳадаги сайлов натижаларига кўра Себзорда 48 та маҳалла бўлган. 1889-йилги маълумотларда 61 та деб кўрсатилган. Тошкент маҳаллалари бўйича тадқиқот олиб борган Маллицкий Себзор маҳалларини 79 та деб кўрсатади. Манбаларда 1905-йил Себзор даҳасида 65 та маҳалла кўрсатилган. Ушбу даҳада шаҳарнинг учта дарвозаси Лабзак, Тахтапул ва Қорасарой дарвозалари жойлашган. Себзор даҳаси шаҳарнинг шимоли-ғарбида жойлашган бўлиб, даҳанинг асосий маркази Бекларбеги мадрасаси, Ҳастимом атрофлари бўлган. Аҳолиси асосан, этикдўзлик, тўқувчилик, бўёқчилик билан, баъзан деҳқончилик ва иморат солиш билан банд бўлишган. Тарихда бу ҳудудлар боғ-роғлардан иборат бўлган.\nСебзор даҳасида аҳоли ўртасида соғлом ҳаёт тарзини шакллантиришга даҳа оқсоқоли бошқош бўлган. Даҳа аҳли умумий тарзда оммавий ҳашар ишларини олиб боришган. Бундай ишларга жамоа манфаатига тегишли бўлган ариқлар қазиш, кўча куй, жамоат жойларини тозалаш ва ҳаказолар кирган. Хусусан, даҳада “шанбалик”лар ташкил этилган ва у оқсоқол тамонидан шаҳар ҳокимига маълум қилинган.\nДаҳада мавжуд мадраса, масжид ва мақбараларга мутавалли раҳбарлик қилган. Унинг вазифаси муассасининг молиявий хўжалик фаолиятини, кирим чиқим, ходимларнинг маошлари, даромадларнинг ҳисоб-китоби ва бошқаларни йўлга қўйган.\nСебзор даҳасида аҳолининг зич жойлашганлиги туфайли маҳалла масжидлари ҳам кўп бўлган. Қўйида келтирилган жадвал орқали даҳада жойлашган маҳалла масжидлари, унинг имомлари, унинг ёши, қурдирган ҳомийлари ҳақида маълумотлар келтирилган.\nСебзор даҳасидаги масжидлар. 1891 й.\n1. Пуштихаммом Мулла Саидохунд Султонохунд 54 40 Маҳалла аҳолиси\n2. Саидалихон Мулла Мирзамуҳаммед 52 50 Турсунбой\n3. Тинчоб Мулла Муҳаммаджон Мўминжон 54 70 Шарифбой\n4. Махсидўз Мулла Махзумхон Отаулахон 50 25 Шарифбой\n5. Мулла Аҳмаджон Лутфуллахон 53 24 Уразалибой\n6. Эски Жува Мулла Файзулла Мулла Саримсоқ 55 69 Азизхонбой\n7. Хадракўча Мулла Олимжон Салимжон 77 58 Маҳмудбой\n8. Муҳаммад Саидхонэшон Қоражонэшон 55 40 Шосижиҳбой\n9. Сукпуруш Мулла Алиохун Эшмухаммад 43 48 Салимжон\n10. Қоратут Мулла Умарохунд Юсуфхон 43 48 Қосимбой\n11. Чулдак Мулла Назармуҳаммад Авазмуҳаммад 55 30 Қосимбой\n12. Бешёғоч Мулла Муҳаммадкарим Муллабобо 70 40 Солимжонбой\n13. Кошукчи Низомиддинохунд Ирисмуҳаммад 36 22 Саидхўжа\n14. Кохота Мулла Мирохунд Бобожон 80 30 Мирҳамидқори\n15. Ёрмуҳаммадқори Мўминбой 81 39 Мирахматбой\n16. Мулла Шожалил Миралим 46 25 Қурбонжон\n17. Ибодуллахўжа Шомахдихўжа 44 40 Бектошбой\n18. Турахўжа Шоюнусхожи 42 41 Хонака\n19. Мулла Муҳаммадзиё Мирзамуҳаммад 48 36 Бобохўжаэшон\n20. Тахтапул Мулла Тошмуҳамммад Азимшайх 50 56 Яхшибой\n21. Саидмузаффарқори Шомаҳдихўжа 27 74 Қорахўжа\n22. Шофаттоҳхўжа Шоюнусхожи 65 49 Зокирбой\n23. Авлиёхўжа Абдурасулхўжа 70 30 Эшонхўжа\n24. Ички Тахтапул Мулла Муҳаммадмусо Нурмуҳаммадбий 50 38 Ҳодихўжа\n25. Саидумархўжа Саидусмонхожи 35 50 Ҳайитбой\n26. Шарифшайх Ниғматшайх 45 65 Шералибой\n27. Мулла Зокир Мулла Нурмуҳаммад 32 54 Шукурбой\n28. Шарифхўжа Муллохожи 46 35 Ортиқхўжа\n29. Асалхўжа Азизлархожи 53 50 Муллахўжа\n30. Тешикқопқа Исомуҳаммад Бадалмуҳаммад 35 25 Ирисбой\n31. Шомаҳдихўжа Шоабдуқаҳҳар 50 120 Мажидбой\n32. Муҳаммадмусо Ниғматбой 64 29 Пирматбой\n33. Мулла Абдуқодир Мулла Бобожон 33 30 Холмухамедбой\n34. Чувалачи Мулла Шамсимуҳаммад Мулла Иса 48 60 Қосимбой\n35. Йигитбоши Маҳмудхон Қозихонов 63 40 Мирқосим\n36. Мулла Усмон охунд Мулла Қори 56 15\n37. Мулла Шокир Мулла Қора 38 25\n38. Кунжак Мулла Пўлат Шоҳмирза 37 74 Мираъзамбой\n39. Охунгузар Мулло Зокир домулло Нурмуҳаммад 59 60 Пўлатбой\n40. Ғишткўприк Мулла Шоаҳмад Шоусман 40 25 Абдуазимбой\n41. Сараткўча Исматиллахўжа Раҳматиллахўжа 48 30 Файзибой\n42. Анасишан Мулла Муҳаммадкарим Абдураҳим 63 25 Абдураҳим\n43. Абдусамат Абдуғаффар 33 40 Кенжахўжа\n44. Қозихўжа Абдурауфхўжа Абдураўидҳожи 67 91 Исохўжа\n45. Шокиргузар Шарафиддинхўжа Оловиддин 47 40 Мирзахўжа\n46. Табибкўча Саидазам махзум Қороқошмахзум 65 53 Ниёзматбой\n47. Ҳазрат таразушкан Мулло Исматулло Мулло Султон 44 55 Раҳматулла\n48. Жарчикўча Абдуқодирхўжа Хонҳожи 49 50 Хонхўжа\n49. Сарихумдон Эшонхўжа Шодмонҳожи 44 20 Ашрафхўжа\n50. Себзоркўча Маҳмудхўжа Абдусамихон 66 59 Бердиёрбой\n51. Шамсиддинхўжа Абдусамиҳожи 55 40 Мусохон\n52. Мухамматхўжа Бадалшайхов 72 30 Маҳмудбой\n53. Дарвозакент Мулла Содиқ Исомуҳаммедов 41 30 Турсунбой\n54. Мулла Шоикром Шораҳимов 85 48 Мирпўлат\n55. Мулла Абдусалом Жалилов 45 41 Шоисмоил\n56. Кадават Сирожқори Тошматқориев 33 45 Рахматулла\n57. Мирҳамидқори Саримсоқов 38 35 Маткарим\n58. Қатоғон Чиннихонтўра Султонхонтўра 43 39 Маткарим\n59. Қумлоқ Абдумуталлиб Мирсалибоев 51 31 Мирсодиқбой\n60. Работ Тошмуҳаммадқори Бадалмдов 64 50 Ҳидоятхон\n61. Мулла Мадалихон Ибодуллахонов 45 33 Дадахўжа\n62. Мулла Султон Муллахўжа 53 110 Саидалихўжа\n63. Қорасарой Мулла Абдураҳим Аҳмадсуниев 48 50 Абдуазимбой\n64. Мулла Ғойибназар Холмуҳаммадбоев 48 25 Хонхўжа\n65. Яккатут Ҳасанқори Мулла Шодимедов 62 30 Хонхўжа\n66. Хўжакўча Мулла Боймуҳаммад Мулла Раҳимбобоев 59 92 Юсуфбой\n67. Ёв Каримхон Мулла Раҳимхонов 48 70 Юсуфбой\n68. Ёв Мулла Абдуғафор Раҳимбердиев 43 119 Йўлбарс Қорабош\n69. Мозорхона Мансурхон Абдуллахонов 42 40 Холмирзабой\n70. Шохоуддинхон Зулфиддинхонов 52 60 Азизхон\n71. Парчабоб Имомқори Иноятоқсоқолов 71 61 Мусаюббой\n72. Мулла Абдуҳакимқори Шуманбиев 32 41 Чопархўжа\n73. Эшонхон Домулла Абдулахонов 54 150 Мирсаидбой\n74. Аъзамхон Имомалиев 48 45 Қанғли Масжид\n75. Жинкўча Низомуддинхон Зиёуддинхонов 40 40 Мирзахўжа\n76. Ботир Жалолхўжа Зоҳидхожиев 47 67 Тошматбой\n77. Охунгузар Имом Содиқхўжа Хотамхўжаев 55 60 Мажидбой\n78. Суннатилла охун Исматиллаев 72 42 Мажидбой\n79. Марасул Муҳаммадмуродов 37 115 Шониғматбой\n80. Ички Тахтапул Абдуҳаким мулла Абдуалиев 24 41 Нурматбой\n81. Ҳовузбўйи Ортиқхўжа Мирзахўжаев 30 50 Мирзахўжа\n82. Кохота Шоисмоил Шоалимов 47 15 Чор масжид\n83. Регистон Мулла Исомуҳаммад Мулла Халилов 72 200 Пўладбой\n84. Қоратут Мулла Мадумар Мулла Юсупов 45 40 Қосимбой\n85. Кохота Мулла Муҳаммадсобир Бадалмухаммадов 66 33 Эшонхўжа\n86. Тинчоб Яқубхон Қўнғурбоев 51 65 Мақсудбек\n87. Хўжакўча Муҳаммад Қосимхон Қорахонов 62 80 Тонилдибой\n88. Тахтапул Мулла Тошмуҳаммад Азимбоев 50 54 Яхшибой\nЖадвалдан шуни англаш мумкинки, ҳар бир маҳалла масжидларини қурдирган одамлар шу даҳанинг бадавлат кишиларидан бўлиб, масжиднинг кейинги йиллардаги хўжалик ишларига ҳам улар бош-қош бўлишган. Шарифбой, Қосимбой, Хонхўжа, Маткаримбой, Мажидбой кабилар бир нечта маҳаллаларда масжидлар бунёд этишган. Қосимбой (бу киши бошқа даҳанинг маҳалларида ҳам масжид қурдирган) Қоратут маҳалласида иккита, Чулдак, Чувалачи маҳалларда биттадан масжид қурдириб, унга ҳомийлик қилган. Масжид имомларининг энг ёши каттаси Дарвозакент маҳалласидаги масжид имоми 85 ёшли (1891 й.) мулло Шоикром Шораҳим ўғли, улардан кейин Хадракўча маҳалласи масжид имоми 81 ёшли Ёрмуҳаммад қори Мўминбой ўғли бўлган. Энг кичик ёшли имом Тахтапул маҳалла масжидларидан бирининг имоми Саидмузаффархўжа Шомаҳдихўжа бўлиб, унинг ёши 1891-йил 27 ёшда эди. Энг кўп жамоат йиғиладиган масжид Регистон маҳалласида Пўладбой томонидан қурилган бўлиб, унга 200 киши ибодатга қатнаган. Имоми мулло Исомуҳаммад мулло Халил ўғли бўлиб, у киши 72 ёшда бўлган. Парчабоф маҳалласидаги масжидлардан бирига 150 киши, Тешикқопқа маҳалласидаги масжидларидан бирига 120 киши қатнаган. Масжидларнинг маҳалладаги сонига қараб, ушбу маҳалланинг аҳоли сони нуфузи ва маҳалланинг катталигини тасаввур қилиш мумкин. Масалан, Кохота маҳаллаларида 8 та масжид, Тахтапул маҳаллаларида 5 та, Ички Тахтапул маҳаллаларида 6 та масжид мавжуд бўлган.\nСебзор даҳасида маҳалла масжидлари ҳақидаги маълумотлар билан бир қаторда Тошкент шаҳрининг Россия империяси мустамлакасига айланган дастлабки йилларида, аниқроғи, 1868-йилги Себзор даҳасининг йирик вақфлик масжидлари ҳақидаги баъзи маълумотлар кўпчиликни эътиборсиз қолдирмаса керак. Вақфлик масжидлар кейинги йилларда ерларнинг ва савдо дўконларининг чор ҳукумати томонидан ўзлаштирилиши туфайли камайиб кетади. Қўйида келтирилган маълумотларни тўплашда Ўзбекистон Республикаси Марказий давлат архивида сақлагаётган 36-жамғарма, 449-иш материалларидан фойдаланилди. Ҳужжатни ўз ҳолича кўрсатиб берилди. Унга кўра 7 масжид даҳада йирик вақфлик масжид бўлганлиги кўриш мумкин.\nМасжид Тошмуҳаммадбой карвонбоши имом мутавалли Мулла Ориф қори ва муаззин Мулло Назар вақфи масжид мазкур саккиз адад дўкон ўн олти тилло ижора. Имом ўн икки тилло олур, муаззин тўрт тилло олур. Агар масжидни сарфидин ортса.\nМасжид Ҳакимбой маҳалла Пуштҳаммомда, 11 ҳужраси бор. Имом ва мутавалли мулло Азим ҳожи ва муаззин Султонбой қори ва имомдан сўнг(ноиб имом) мулло Муҳаммад Ёқуб қори. Вақф 3 дўкон бир тилло ижара вақф йўқлигидин ҳужраларида киши йўқдир. Бори 5 нафар толиб олим.\nМасжид Турсунбой маҳалла Беҳишт ҳаммомда, бир мактабхона (си бор). Имом ва мутавалли мулло Содиқ охунд, муаззин ва мактабдор Аваз Муҳаммад охунд, вақф масжид мазкур 2 дўкон 6 тилло ижара ва мавзе Оқтепада 10 таноб беда ва яна ер. Ул беда ва ердин 7 тилло бўлур. Муаззин 2 тилло олур. Қолғанини масжид жойнамози ва чироғи ва бузуғиға сарф бўлур.\nМасжид Пўлатбой Регистон (маҳалласи)да, имом мулло Саидаҳмад охунд ва муаззин Шоҳалим, вақфи 4 дўкон 8 тилло ижара, 6 тилло имом олур ва 2 тилло муаззин олур, 8 ҳужраси бор. (Ортиқча) Вақф йўқлигидин толиб олим йўқдир.\nМасжид Азаматшох маҳалла Тинчобда, имом мулло Эркабой ва муаззин Охунд шох махзум. Вақфи 3 дўкон 3 тилло ижара. Имом 2 тилло олур ва муаззин 1 тилло олур.\nМасжид Хўжаякка, 8 адад ҳужраси бор. Имом мулло Абдураҳмон ва муаззин мулло Бекмурод ва бир ҳужрада бир киши бор. Вақфи 8 адад дўкон ва 5 тилло ижара масжидга сарф бўлур.\nМасжид Шарифибой маҳалла Маҳзидўзда, 10 адад ҳужраси бор. Имом мулло Отоулло олим ва муаззин Ибодулло хўжа. Вақфи 2 дўкон, 3 тилло ижара, масжидга сарф бўлур.\nЮқоридаги маълумотлардан шуни англаш мумкинки, масжидга вақфдан тушадиган фойда асосан, имом ва муаззинга берилган. Чунки улар кун бўйи беш маҳал намозга қатнаб, бошқа тирикчилик қилиш имкони бўлмаган. Масжидларнинг асосий таъминотчиси ўша масжидга қатновчи кишилар ва маҳалла аҳли бўлишган.\nСебзор даҳасидаги масжидлар совет даврига келиб, ўлкамизнинг бошқа тарихий обидалари қатори даҳрийлик сиёсатининг қурбони бўлди. Уларнинг баъзилари ҳозирги кунгача сақланиб қолган, мустақиллик йилларида ушбу масжидлар чиройли кўринишга келтириб обод қилинди.\n Ўз Р МДА. 36-фонд, 1-рўйхат, 4195 – иш, 3-20-варақлар.\n Ўз Р МДА. 36-фонд, 1-рўйхат, 449– иш, 222-223-варақлар.\n Маллицкий Н.Г. Тошкент маҳалла ва мавзелари. – Т., 1927, 12-15-бетлар.\n Ушбу жадвални тузишда Ўзбекистон Республикаси Марказий Давлат архивида 36-фонд, 1-рўйхат, 3238-иш, 30-33 варақларда сақланаётган материалларга асосланилди.\n Ўз Р МДА. 36-фонд, 1-рўйхат,449 – иш, 221-222-варақлар.\nИмом Абу Ҳанифанинг “Фиқҳул акбар” асари


Ресторанингиз учун Alfraganus кўнгилочар ва савдо мажмуасидаги бинолар\n09:00 / 26.03.2021\nЯнги ресторан очмоқчимисиз? Қаҳвахонами? Ёки пицца тайёрлайдиган жой? Bizning Uylar Development компанияси Alfraganus очиқ ҳаводаги кўнгилочар ва савдо мажмуасида овқатланиш шохобчалари учун тақдим этиладиган афзалликлар ҳақида маълумот берди.\nМасканда food&beverage (умумий овқатланиш нуқталари) тоифасидаги бинолар майдони 60 дан 477 квадрат метргачани ташкил этади. Бу эса бизнес эгасига кичик новвойхона ёки номдор ресторанни очишга имкон беради. Агар овқатланиш шохобчасини ташкил қилиш учун янада катта майдон керак бўлса бир неча жойларни бирлаштиришингиз мумкин.\nУшбу тоифадаги бинолар лойиҳа ҳудудида тенг тақсимланган. Сиз очаётган ресторан ёки ошхонангизга мос жойни танлашингиз мумкин. Масалан, агар сиз оилавий ресторан очиш ниятида бўлсангиз, у ҳолда танлаётган жойингиз марказий майдонда, болалар майдончаси ва кўнгилочар масканлар яқинида жойлашган бўлиши мақсадга мувофиқ. Аммо fast food каби тез овқатланиш шохобчасини ташкил қилишни режа қилаётган бўлсангиз, у ҳолда йўл бўйидаги ёки автотураргоҳга узоқ бўлмаган жойларни танлашингиз керак.\nБу тоифадаги бинолар ҳаво тортиш ускуналари, сув ва газ таъминоти каби керакли воситалар билан таъминланади. Баъзи жойларда кенг террасалар мавжуд. Очиқ терраса ёзги майдон сифатида ишлатилиши мумкин. Бу ерда меҳмонлар фавворанинг гўзаллигидан завқланиб, очиқ ҳавода овқатланишлари мумкин. Жойлардаги қўшимча афзаллик - бу баланд, 6 метрлик шифт ҳисобланади. Сиз жойдан унумли фойдаланиб, уни икки даражали қилишингиз мумкин. Шундай қилиб, сизда битта жой пулига икки жой майдонини ташкил қилиш имконияти бўлади.\nЭслатиб ўтамиз, Alfraganus – бу пойтахтнинг Миробод туманида жойлашган Марказий Осиёдаги шу тоифадаги энг йирик лойиҳа. Сотувларнинг дастлабки ҳафталарида мижозларга имтиёзли чегирмалар ва муддатли тўловнинг қулай шартлари тақдим этилади.\n09:00 / 09.04.2021\nAlfraganus – муваффақиятли бизнесга янги имкониятлар\n09:00 / 22.03.2021\nAlfraganus: тайёр ижарачилари мавжуд тижорат бинолари 24 ойлик муддатли тўлов асосида таклиф этилмоқда\n09:00 / 17.03.2021\nAlfraganus'дан битта жой харид қилиб икки баробар майдонга эга бўласиз\n09:00 / 11.03.2021\nAlfraganus'да тайёр ижара бизнесини муддатли тўлов асосида харид қилинг


Қочқинлар оқими ҳали ҳам камайгани йўқ\nАндижон воқеалари содир бўлганига уч йил тўлганига қарамай, ҳалигача Қирғизистонга бошпана сўраб келаётган ўзбекистонлик қочқинлар сафи тўхтамаяпти. Айни пайтда ҳам Қирғизистонда икки юзга яқин ўзбекистонлик қочқин яшамоқда.\n2005 йил май воқеаларидан сўнг андижонлик 560 киши Қирғизистондан бошпана сўраган эди. Олти ой мобайнида улар учинчи давлатларга қочқин сифатида кўчирилди.\nБМТ қочқинлар идорасининг Бишкекдаги ваколатхонасига Ўзбекистондан ойига икки–уч оила бошпана сўраб мурожаат қилмоқда.\n“Шу йилнинг 1 майигача Ўзбекистондан бошпана сўраб келган 188 қочқин рўйхатга олинган. Бу Миграция давлат қўмитаси берган маълумотдир. Бу биздаги маълумотга кўра, 95 оила деганидир”,- деди ваколатхона раҳбари ёрдамчиси Аяна Касибаева.\nУ Қирғизистонда яшаётган ўзбекистонлик қочқинларнинг маиший ҳаёти ва муаммолари борасида маълумот бермаслигини айтди. Бундай маълумотни қочқинларнинг ўзидан олишнинг ҳам имконияти бўлмади. Чунки ўзбек қочқинлари Қирғизистонда ҳам яширин ҳаёт кечиради ва оммавий ахборот воситалари вакиллари билан суҳбатлашмасликни маъқул кўради.\nЎзбекистонлик қочқин Ёдгор Турлибековнинг айтишича, қочқинлар ўз қисматдошлари билан ҳам дардлашмайди.\n“Мен уларнинг кўплари билан учрашиб суҳбатлашганимда, ҳатто менга ҳам аниқ фикрини айтишга қўрқади”,- деди Ёдгор Турлибеков.\nУнинг сўзларига кўра, Қирғизистонга бошпана сўраб келган қочқинлар Ўзбекистондаги таъқиб ва тазйиқлардан безиб қолган. Уларнинг психологик кайфияти Қирғизистонга келгач ҳам ўзгармаган. Шунинг учун улар ўз қобиғидан ташқарига чиқишни эп кўрмайди.\n“Айниқса, ëшларга бўлаëтган таъқиб давом этмоқда ва ҳозир ҳам уларга тинчлик йўқ. Кетиб қолган одамларнинг қариндошларига у ëқ, бу ëқдан туҳмат қилиниб кўп босимлар бўляптики, ҳали ҳам Андижон халқи уларнинг азобидан қутулгани йўқ. Ой сайин 1-2 та оила келаëтганини эшитяпмиз”, - деди Ёдгор Турлибеков.\nБМТ Қочқинлар иши бўйича олий комиссарлиги вакили Виталий Масловскийнинг таъкидлашича, қочқинлар мунтазам тарзда ўз хавфсизлигидан хавотирланиб яшайди. Буни расмий Тошкент талаби билан Қирғизистон бир қанча қочқинни Ўзбекистонга қайтаргани билан изоҳлаш мумкин.\n“Ўзбекистонга қайтарилган қочқинлар узоқ йиллик қамоққа ҳукм қилингани тўғрисида маълумотлар бор. Шу сабабдан ҳам қочқинлар ўз хавфсизлигини ўйлаган ҳолда мулоқотга киришмоқдан бош тортади”,- деди В.Масловский.\nАйтиб ўтиш лозимки, сўнгги икки йил ичида Қирғизистонга бошпана сўраб келаётган қочқинлар таркиби ҳам ўзгарган. 2005-2006 йилларда Қирғизистонга келган ўзбекистонлик қочқинларнинг асосий қисми Андижондаги норозилик намойиши иштирокчилари ва гувоҳлари эди. Айни пайтда эса бошпана сўраётган ўзбекистонликларнинг асосий қисмини ҳуқуқ ҳимоячилари, Андижондаги норозилик намойиши ҳақида халқаро матбуотга маълумот топишга кўмаклашган шахслар ва сиёсий партиялар фаоллари ташкил этмоқда.


Тасаввуф ва унинг ҳақиқати ҳақида (4-қисм)\nМаърифат Аллоҳ таоло бандаларига буюрган биринчи фарздир. Бунга ушбу ояти карима далилдир: “Жин ва инс оламини фақат Ўзимгагина ибодат қилиши учун яратдим”. (Зориёт, 52) Абдуллоҳ ибн Аббос: “яъни Мени танимоқлари учун...”, деб шарҳлайди.\nАбу Бакр Сиддиқ (розийаллоҳу анҳу) айтди: “Ўзини танишдан бандаларини ожиз қилиб, уларга маърифат йўлини билдирган Зотни поклаб ёдлайман”.\nАбу Дардо айтди: “Мен Расулуллоҳдан (соллаллоҳу алайҳи ва саллам) маърифат ҳақида сўрадим. У зот бундай жавоб бердилар: “Мен Жаброил алайҳиссаломга маърифат ҳақида савол бердим. У бундай деди: “Мен Аллоҳ таолодан маърифат борасида сўрадим. Улуғ Аллоҳ айтди: “Маърифат – асрорларимдан бир сирдир. Уни Мени танишга лаёқатли қалб соҳибига билдираман”.\nЮсуф ибн Ҳусайндан маърифатнинг асли ҳақида сўралди. У бундай жавоб берди: “Маърифатнинг асли Аллоҳнинг бандага раҳмати, унга назар солиши ва оят маъносини билишда унга берган тавфиқидир. Аллоҳ таоло айтади: “Аллоҳ раҳматини хоҳлаган одамга хос қилади” (Бақара, 105). Яна ундан сўрашди: “Банда Парвардигорини нима билан танийди?” У жавоб қилиб айтди: “Банда ўзини билишдан ожизу қандай қилиб Парвардигорини танисин?” Бас, ким Аллоҳни Аллоҳ билан таниса, албатта Уни таниган бўлади, ҳидоятига йўлланган бўлади ва У билангина Уни излаб топади.\nЖунайд Бағдодийдан сўрашди: “Парвардигорингни нима билан танидинг?” У зот бундай жавоб қилди: “Парвардигоримни Парвардигор (ёрдами) билан танидим. Парвардигорим бўлмаганда Парвардигоримни била олмас эдим!”\nАбул Ҳусайн Нурий айтади: “Маърифат икки хилдир: Ҳақни таниш маърифати ва Ҳақиқатни билиш маърифати. Аммо Ҳақни таниш кўринган сифатларга биноан ваҳдониятни исбот этишдир. Ҳақиқатни билиш эса мумкин эмас, чунки азалийлик ва раббонийлик бунга йўл қўймайди”.\nАбу Язид Бистомий айтди: “У сени кўриб туришини билишинг сенга кифоядир. Қилган амалингдан Унинг беҳожатлиги эса илмдандир”.\nСўфийлардан баъзилари бундай дейишади:\n“Аллоҳга йўл – Аллоҳнинг ўзидир, зеро Аллоҳни Аллоҳнинг ўзи билан танилади. Бунга Аллоҳнинг ушбу сўзи далилдир: “Тўғри йўл Аллоҳ ёрдами билан топилади” (Наҳл, 9)”.\nШиблий айтади: “Маърифат белгиси – муҳаббатдир, зеро ким Аллоҳни таниса Уни севади”.\nЖунайд (Бағдодий) бундай деган: “Маърифат – нурлар латофати билан асрорлар устида Ҳақнинг жилваланишидир”.\nАйтиладики: “Маърифат – Аллоҳ ваҳдонияти билан қалбнинг таскин топишидир”.\nСалафлардан баъзилари: “Аллоҳни У билан танидим. Ундан бошқа нарсани Унинг нури ила билдим”, дейишган.\nМаърифат учтадир: Тил маърифати – у иқрордир. Қалб маърифати – у тасдиқдир ва руҳ маърифати – у ҳақиқий ишончдир.\nЗуннун Мисрий айтди: “Маърифатнинг аввали – танлаш, кейин эса ихтиёр этиш, сўнгра боғланишдир”.\nАйтилди: “Аллоҳни таниш – Аллоҳ сендан доимо огоҳ эканига қалбингни кўндиришингдир”.\nАйтилди: “Аллоҳни билиш – тадбир ва ихтиёрни тарк этишдир”. (Сўфийлик истилоҳида “тадбирни тарк этиш” деганда таваккул ирода этилади. Абул Аббоснинг шогирди Атоуллоҳ Искандарий ўзининг “Ат-Танвир фи исқот ат-тадбир” китобида бу нуқтани шарҳлаган)\nАйтилди: “Ким Аллоҳни таниса – ҳамма нарса уни қўрқитади” (Аллоҳнинг чегараларидан даҳшатга тушади ва гуноҳлардан четлашади) ва ҳамма нарсанинг хавфи ундан соқит бўлади. Ким Аллоҳни билса – тили гунг-соқов бўлади”.\nАйтилди: “Соғлом маърифат – илм билан, соғлом илм маърифат билан бўлади. Бири иккинчисидан ажралмайди. Маърифат – Парвардигор мавжудлиги билан банд бўлган қалб илмидир. Маърифат – Унинг ягоналигини билиш латофатларига биноан қалб жилвасидир”.\nАйтилди: “Маърифат Унинг сифатлари билан бўлган илмдир ва Зотини таниш тажрибасидир”.\nҲикоя қилинишича, бир фақир киши Ҳорис Муҳосибий ҳузурига кирди. У маърифат ҳақида китоб ёзиш билан банд эди. Фақир унга: “Сендан бир масала хусусида сўрамоқчиман”, деди. Ҳорис: “Сўра!” деди. Фақир: “Маърифатдан менга хабар берсанг: банда учун ҳақни билиш зарурлиги Ҳаққа вожибми ёки Ҳақни таниш зарурлиги бандага вожибми?”, деди. Ҳорис ҳайрон бўлди ва китоб ёзишни тўхтатди.\nБаъзилар айтишадики: “Орифнинг уч белгиси бор: унинг тили ҳикматни сўзлайди, қалби маърифатга содиқ бўлади ва бадан чегарадан чиқмайди”.\nБир ориф бундай деган: “Қалбларингиздан Аллоҳни танишни талаб этинглар! Уламолардан диёнатни билишни ахтаринглар! Зеро, улар Аллоҳ ҳузурида сизга ҳужжатдирлар. Аллоҳ билан Аллоҳдан беҳожат бўлманглар. Илм билан илмдан узоқ бўлманглар! Билингларки, ҳар бир илм учун илм бор. Барча илм соҳибидан кўра яхшироқ билувчи бор”.\nҲикоя қилишларича, бир киши Абул Ҳусайн Нурий ҳузурига келди ва ундан: “Аллоҳнинг борлигига нима далил?” деб сўради, Абул Ҳусайн: “Аллоҳ” деб жавоб берди. Бояги киши: “Ақл қандай идрок қилади?” деб сўради. Абул Ҳусайн: “Ақл ожиздир, ожиз ўзига ўхшаш ожизга далолат қилади”, деди.\nАйтилдики, “Аллоҳни билувчи орифлар ҳақиқатан ҳам подшоҳдирлар”. Абу Али Даққоқ айтади: “Ким Аллоҳни таниса Аллоҳни маҳкам ушлайди. Ким Аллоҳни маҳкам тутса Аллоҳ ҳидоятига эришади”.\nШиблий: “Ким Аллоҳни таниса, ундан дунё хафалиги кетади”, деган.\nЖунайд: “Ким Аллоҳни билса, Аллоҳ қудрати олдида гуноҳлари кўплигидан ғами зиёда бўлади”, дейди.\nАбу Язид Бистомий бундай деган: “Одамларга Аллоҳни билишда заррача илм берилган”.\nАбу Бакр Варроқ бундай дейди: “Ориф кўкраги тилинган, қалби мажруҳ ва бадани эса топталгандир”.\nЖунайд айтади: “Орифлар назар қилишса, улар билан Аллоҳ ўртасини дунёдан бошқа бирор тўсувчи-ҳижоб йўқ. Орифлар уни ҳам парчалаб ташлашган”.\nШиблий: “Ким Аллоҳни билса, турмуши мусаффо, ҳаёти гўзал бўлади”, деган.\nМашойихлардан биридан маърифат ҳақида сўрашганида у: “Қалб Аллоҳнинг ягоналигини комил сифатлари ва исмлари билан англаши маърифатдир. У зот ҳеч бир кайфиятсиз, ўхшашсиз ва мислсиз иззатда, султонлик қудратида ва улуғликда танҳодир. Маърифат Аллоҳга ўхшашларни, зиддиятларни ва сабабларни қалбдан кетказишдир”.\nСаҳл ибн Абдуллоҳ айтади: “Саҳрода кезиб юрардим. Тўсатдан юзида маърифат аломатлари зоҳир қўй боқиб юрувчи қоратан бир ғуломни кўриб қолдим. У менга: “Сиз шаҳарликмисиз?” деди. Мен: “Ҳа!” дедим. У: “Мавлойингни (Парвардигорингни) нима билан танидингиз?” деб сўради. Мен: “Шоҳид-гувоҳлар билан”, деб жавоб қайтардим. У: “Ҳайҳот, ким Парвардигорини шоҳидлар билан таниса, қийинчиликлар денгизида ғарқ бўлади ва унга Аллоҳдан ҳеч бир улуғ илтифот бўлмайди” деди ва ушбу байтни ўқиди:\nМавлойимни албатта Мавло билан танийман,\nМусибатим даф этишин сўрайман Ўзидан -- пок.\nУ бениҳоя саҳоват соҳибики, ҳеч ким,\nАқл ва фикр билан уни этолмас идрок.\n Қуйидаги сўз ҳам Абу Бакр Сиддиқга нисбат берилади: “Идрокни идрок этишдан ожизлик – идрокдир”. Бу ибора кўплаб сўфийлик китобларида зикр этилади. Қаранг: Ибн Арабийнинг “Ал-футуҳот ал-Маккия” китоби ва Абдул Карим Жийлийнинг “Ал-Инсон ал-комил” асари.\n Абу Дардо Уваймир ибн Зайд Пайғамбар(сав)нинг хос асҳобларидан эди. У Мадина қориларининг улуғларидан ҳисобланади. Абу Дардо илк даврдан бошлаб завқий маъноларни билишга даъват этарди.Унинг қўлида энг биринчи сўфийлар таълим олишди. Абу Дардо (р.а.) 31 ҳижрий санада вафот этди.\n Абу Язид Тайфур ибн Исо ибн Шарвсон Найсабур йўлида жойлашган Бистом шаҳридандир. Бобоси Шарвсон мажусийликдан Исломга ўтган эди. Абу Язид Бистомий илк сўфийларнинг машҳурларидан. Зоҳидлик ва хоксорлик билан ҳаёт кечирди. У сўфийлик жазбида айтган сўзлари билан танилган. Бистомий 261 ҳижрий санада вафот этган. Унинг Бистомдаги мақбараси ҳозирга қадар зиёрат қилинади.\n Абу Али Иброҳим Даққоқ аввалги замон сўфийларидан бири эди. У зоҳидлик ва таваккулчилиги билан танилган эди. Шайх Калободий унинг баъзи сўзларини “Тавба” китобида зикр этган.\n Абу Бакр Муҳаммад ибн Умар Ҳаким Варроқ асли Термиздан эди. Балхда яшади. Унинг сўфийлик риёзатлари ва руҳий одоблари ҳақида кўплаб китоблари мавжуд.\n Абу Муҳаммад Саҳл ибн Абдуллоҳ ибн Юнус ибн Исо ибн Рафъ Тустарий зоҳидлик, ихлос ва ахлоқ айблари (сифати бўлса керак -Т.) ҳақида сўзлаган. Тасаввуф имомлари улуғларидан эди. Унинг сўзларидан: “Одамлар уйқуда. Агар уйғонишса надомат қилишади. Агар надомат қилишса надоматлари уларга фойда бермайди. Одобнинг энг қуйиси жаҳл чиққанда тўхташинг ва одобнинг яна бир бошқаси шубҳа қилган вақтингда тўхтамоғингдир”. Тустарий 283 ҳижрий санада вафот этди.


Тошкентни қандай ўзгаришлар кутмоқда: Жаҳонгир Ортиқхўжаев барчасини очиқ айтди - Zamin.uz\n11:27 / 14.06.2018\nЖаҳонгир Ортиқхўжаев Абидович 1975 йил 2 январда Тошкентда туғилган. 1991-1996 йилларда Тошкент давлат Иқтисодиёт университетида таҳсил олган. Мутахассислиги иқтисодчи. 2015 йил "Дўстлик" ордени билан мукофотланган. Тошкент шаҳар "Артел Инжиниринг" МЧЖ директори лавозимида ишлаб келган. “Замин” янгиликларини “Facebook”да кузатиб боринг\nТошкент шаҳар ҳокими — бизнесни тарк этгани, хоббиси ва бошқалар ҳақида\n16-06-2018, 22:30, Жамият


Ҳайит қачон нишонланиши керак?\nЗикрилло Ишонч Бу йил Ўзбекистонда Қурбон ҳайитининг биринчи куни 21 январга белгиланди. Маълум бўлишича, дунё мамлакатларида ҳайит кунини белгилашда ҳар хил тақвимлардан фойдаланилади.\nЎзбекистон Вазирлар Маҳкамаси ҳузуридаги Дин ишлари қўмитаси раиси ўринбосари Шуҳрат Исмоиловнинг сўзларига қараганда, мамлакатда ҳайитнинг биринчи кунини белгилашда Ўзбекистон муфтийсининг фатвоси асос қилиб олинган. Эрон, Марказий Осиё давлатлари, Россияда 21 январь, Шри-Ланкада 22 январь, Қувайтда эса 20 январь белгиланган.\nМуҳаммад Содиқ Муҳаммад Юсуф ҳазратларининг билдиришича, Рамазоннинг кириш-чиқиши, ҳайит кунларини белгилашда ой янги бўлиши эътиборга олинади. Бу янги ойни кўриш билан собит қилинади. Бундан ўн кун аввал зулқаъда ойи тугаганида шариатнинг бу борадаги қоидасига амал қилинадиган юртларда ҳилол кўриш амалиёти собит бўлди. Шу куни ҳилол кўрган юртлар эртага зулҳижжа ойининг биринчи куни бўлишини эълон қилди ва ўнинчи кунни ҳайит қилади. Кўрмаса эса бир кун кейин ҳайит қилинади. Бу шариатнинг қоидасидир. Бошқа қоидалар билан ҳайит куни белгиланиши шариатга хилоф бўлади.\nАстроном олим Собит Илёсов ҳайит кунларини белгилаш шаръий масала эканини ва диний тақвимлар орасида бу борада фарқ борлигини таъкидлади.\n“Масалан, Ум ал-Қувро университети ҳайит кунини белгилашда ўз усулидан фойдаланади. Дунё мусулмонлари лигаси, Миср ахборот хизмати, Карачи ислом университети, Шимолий Америка ислом жамияти ҳисоблаш усуллари ҳам бир-биридан фарқ қилади. Турли мамлакатлар ҳайит кунини белгилашда турли усулларга таянади. Шунинг учун ҳам ҳайит турли кунларга тўғри келиши кузатилади. Агар ҳамма битта усулдан фойдаланганда фарқ кам бўларди”, - С.Илёсов.\nС.Илёсовнинг маълум қилишича, ҳайит кунларини белгилашда астрономик қарашлар ҳам бор. Бунда мамлакатнинг географик жойлашувига эътибор берилади. Масалан, экваторга яқин мамлакатларда ҳилол олдинроқ кўриниши мумкин. Саудия Арабистонида ҳайитнинг биринчи куни 20 январга, Ўзбекистонда 21 январга тўғри келгани шу билан изоҳланади.


Кепа "Челси"ни бутун дунёга шарманда қилди / CHAMPIONAT.asia\nКепа "Челси"ни бутун дунёга шарманда қилди\n"Челси" бош мураббийи Маурицио Саррининг жамоадаги муаммолари катталигини ҳамма яхши биларди, аммо ҳаммаси бунчалик бўлиши...\n"Манчестер Сити"га қарши Англия лига Кубоги финалида Кепа Аррисабалага бош мураббийга захирага ўтмаслигини маълум қилди. Бу иш ҳакам махсус таблони кўтарганда содир бўлди.\nБундан бир неча дақиқа олдин кипер оқсоқланиб, ўйинни давом эта олмайдигандек тасаввур уйғотганди. Шу сабабли мураббийлар штаби унинг ўрнига Кабальерони майдонга туширмоқчи бўлди. Захирага олинаётганини кўрган Кепа қўл ҳаракатлари билан учрашувни давом эттира олишини кўрсатди. У ҳакам ва мураббийлар штаби талабларига тупурган эди.\nСарри шунчалик ғазабландики, ўз футболчисига бақира бошлади. У хатто трибунаости йўлакчаси томон йўл олди. Аммо бироз ўтиб фикридан қайтди.\nКепа пенальтилар сериясида жамоасига ғалаба келтирмади, "Челси" эса соврин учун имкониятни қўлдан бой берди. Соврин ҳам майли, бироқ Кепа Аррисабалага "аристократлар"ни бутун дунёга шарманда қилди. Роман Абрамович бу циркни кузатишда давом этадими?\nКанте қайтди 1\n"Челси" "Боруссия" футболчисига қизиқмоқда 2\n"Челси" Чемпионшипда ўйнаётган жазоирлик футболчига қизиқмоқда 4\nКарикатура: Пьянич фаолиятини қайси клубда давом эттиради? 6


Ford, General Motors ва Hyundai’ни ортда қолдирган йил пикапи маълум бўлди – Kommers.uz\nТехнология\t11:20 | 14.12.21\nFord, General Motors ва Hyundai’ни ортда қолдирган йил пикапи маълум бўлди\nЭлектропикап Golden Caliper мукофотига ҳам сазовор бўлган.\nRivian компаниясининг R1T модели MotorTrend журнали томонидан Truck of the Year деб топилди. Бу ҳақда журнал сайтида хабар берилган.\nҚайд этилишича, Rivian R1T электропикапи Ford Motor, General Motors ва Hyundai Motor пикапларини ортда қолдирган. У йил юк машинаси унвонга қўшимча равишда Golden Caliper мукофотига сазовор бўлган.\nR1T АҚШда оммавий ишлаб чиқарилган биринчи электр юк машинасидир. MotorTrend нашрининг қайд этишича, Rivian пикапи олтита асосий мезоннинг ҳар бирида устунлик қилган: хавфсизлик, самарадорлик, нарх, дизайндаги ютуқлар, муҳандислик мукаммаллиги ва мўлжалланган вазифаларини бажа олиш.\nR1T’дан ташқари, MotorTrend йилнинг бошқа финалчилари орасида Ford Maverick, GMC Hummer EV ва Hyundai Santa Cruz’ни юқори баҳолаган. Журнал йилнинг энг яхши автомобили деб Lucid Air, йилнинг энг яхши йўлтанламаси деб Genesis GV70’ни топган.\nRivian компаниясининг капиталлашуви айни вақтда 153 миллиард долларни ташкил қилмоқда. Сўнгги савдолардан кейин компания 137 миллиард долларлик Volkswagen’ни ортда қолдирди. Қайд этиш керакки, Rivian ҳозир қиймати бўйича фақат икки компания — Tesla ва Toyota’дан ортда қолмоқда.\nМаълумот ўрнида, Rivian R1T 3 сонияда соатига 100 километрлик тезликка эришиши мумкин. Ушбу электропикап бир марта қувватлангандан сўнг машина оғирлигига қараб, 300 километрдан 562 километргача юриши мумкин. Электропикапнинг вазни 5 тоннани ташкил қилади, нархи — 60 минг доллардан 90 минг долларгача.\nАввалроқ Mercedes-Benz компанияси eVito электрофургонининг янги версиясини намойиш қилганди.


Алишер Файз бу гал Ирода Исмоиловани танлади (Фото ва видео) - Darakchi\nАлишер Файз бу гал Ирода Исмоиловани танлади (Фото ва видео)\nШОУ-БИЗНЕС 12.06.2017, 14:03\nТеглар: Хонанда, Видео, Клип, Фото, Алишер Файз\nЖорий йилнинг май ойида Ўзбекистонда хизмат кўрсатган артист Алишер Файз ўзининг “Кўнглим сенда” деб номланган яккахон концерт дастурини тақдим этгани ҳақида аввал хабар бергандик. Ижодининг 12 йиллиги ва 10-юбилей концерти ҳам одатдагидай ноодатий мавзуларга бой бўлди.\nАна шу концерт дастурига узвий равишда хонанда бир йўла иккита қўшиғига клип ҳам суратга олди.\nЯнги видеолар ҳақида батафсил маълумот олиш учун хонанданинг ўзи билан боғландик:\nАлишер ФАЙЗ, Ўзбекистонда хизмат кўрсатган артист: — Концертдан кейин клип суратга олиш ишимизнинг кетма-кетлигидаги бир бўлаги. Бу йил концертда куйланган Ўзбекистон халқ шоири Иқбол Мирзо қаламига мансуб “Камми?” қўшиғи ҳаётийлиги билан рости ижодий жамоамизга ҳам манзур келган. Қолаверса, қўшиқларни мухлисларга тақдим қилишдаги кетма-кетликда турфа хилликка ҳам эътибор бериш мақсадида шўх қўшиқлардан чекиниб, сокин қўшиққа клип олишга қарор қилдик. Очиғи, бу қўшиқ 3-4 йилдан буён репертуарга кирмаётганди. Боиси гоҳида баъзи қўшиқларимни репертуардан қизғонаман. “Агар ҳозир рўйхатга қўшсам, концерт орасида бошқа қўшиқлар билан бирга ўтиб кетиб қолса-чи?” деган фикр бўлади. Шу боис айрим қўшиқлар вақти келибгина мухлисларга тақдим қилинади. “Камми?” қўшиғини клипи билан тақдим қилишни истаганим учун ҳам асраб юргандим. Шунча вақт кутилганига яраша мухлислар томонидан натижа ҳам ижобий бўлишини истайман. Фурсатдан фойдаланиб, қўшиқнинг шеър муаллифи Иқбол Мирзо, бастакор Фазлиддин Рахмонов, клип режиссёри Мирмақсуд Охунов, тасвирчи Музаффар Юсупов, раққоса Ирода Исмоилова, умуман суратга олишда меҳнати сингганлар ва ижодий жамоамга миннатдорчилик билдираман! Ўзбекистон халқ шоири Иқбол Мирзонинг ижодига илк бор мурожаат қилишимиз эмас. Бундан кейин ҳам бир қарашда содда, лекин ҳаётий, юракнинг туб-тубига етиб борадиган мавзулардаги шеърларини қўшиқ қилиш истагим бор.\n— Концертда бу қўшиққа раққоса Паризода рақс тушганди. Клипга эса раққосса Ирода Исмоилова таклиф қилинибди?\n— Бу ҳам хилма-хилликка ҳаракат. Масалан, “Хай-хай” қўшиғимни ҳам икки хил талқинда мухлисларга ҳавола қилгандик. Баъзи мухлислар биринчи, бошқалари иккинчи талқини ёқтиради. Клип эса иккинчи талқинига суратга олинган. Шу маънода, концертда рақсини Паризода, клипда Ирода Исмоилова ижро этди. Шахсан ўзим Иродани ҳам инсон, ҳам санъаткор сифатида жуда ҳурмат қиламан. Ўтган йилги коцертдан бошлаб, дастурда Иродага атаб алоҳида чиқиш ажратилган. Ва доим “Устозлар ўтган шу саҳнада халқимиз учун сиз билан бирга ижод қилганимдан хурсандман!” дея таъкидлайман. Чиндан ҳам Ироданинг маҳоратига тан бераман!\n— Бир неча йил аввал куйланган она ҳақидаги “Илтижо” қўшиғига ҳам клип суратга олинди...\n— Кўпчилик ҳамкасбларим фикримга қўшилса керак, клипи билан тақдим қиладиган аксарият қўшиқлар концерт репетуарида қолиб кетади. Мухлислар “Янги қўшиқ ёзяпсизми?” деб сўрашади. Шахсий фикрим, қўшиқлар янги-эскига эмас, яхши-ёмонга бўлинади. Клип суратга олиш учун янги қўшиқ бўлиш шарт эмас. Эътибор берсак, она ҳақидаги бирорта қўшиғимга клип суратга олиб, мухлисларга ҳавола қилмаган эканмиз. Бу ҳолат ўзимни ҳам хайрон қолдирарди. Лекин концерт дастурида бу мавзудаги қўшиқларга алоҳида урғу берилади. Мухлислардан ҳам илиқ фикрлар эшитамиз. Шу боис мухлисларимизга дўстона эслатма сифатида Хушнуд Дарвеш сўзи, Нодир Умаров мусиқаси билан куйланган айнан она ҳақидаги “Илтижо” қўшиғига клип суратга олдик.\nАлишер Файзнинг “Камми?” таронасига клип суратга олиш жараёнидан фото ва видео лавҳалар:\nАлишер Файзнинг “Илтижо” таронасига клип суратга олиш жараёнидан фото ва видео лавҳалар:\nФото ва видеолар муаллифи Ислом РЎЗИЕВ


Ўшлик қочқин: 'Ҳамма ўзини-ўзи эплаб, рўзасини тутаяпти' - BBC O'zbek\nЎшлик қочқин: 'Ҳамма ўзини-ўзи эплаб, рўзасини тутаяпти'\nImage caption Қонли низолар сабаб, ўн минглаб инсон муҳожиратга юз тутганди\nҚирғизистон жанубида юз берган 2010 йилги қонли миллий низолардан бери Туркиядан бошпана топиб келаётган суҳбатдошимизнинг айтишича, қийин ёки осон эканидан қатъиназар, у ердаги ўшлик қочқинларнинг барчаси рўза тутишмоқда:\n"Бу қийинчиликка чидаймиз. Аллоҳ фарз қилган ибодатлиги учун рўзани мажбур тутамиз. Қийин бўлса ҳам, осон бўлса ҳам, қиламиз буни. Ўшдан келган ўзбекларнинг ҳаммаси тутаяпти. Тутмаган одамни ҳали эшитмадик", дейди у.\nЎзининг маҳаллий ширкатлардан бирида таржимон бўлиб ишлашини айтган суҳбатдошимизга кўра, Туркияда ҳаёт кечириш осон эмас.\n"Ҳамма ҳар хил ишларда банд. Биров қурилишда, биров фабрикада, биров "автопрокат"да, ҳар хил, ким нима иш тўғри келса, ўшани қилаяпти. Ҳамма ўзи билан ўзи овора".\nСуҳбатдошимизнинг сўзларига қаралса, ўзига ўхшаб Туркияга қочиб борган юртдошларининг фақат саноқлисигина қонуний ишлаяпти, холос.\nАксарият ўшлик қочқинлар ноқонуний юмушларда банд, дейди у.\nСуҳбатдошимизнинг айтишича, бу каби аҳволда эканликлари ҳам ўзига ўхшаган тақдирдошларининг рўза тутишларига халақит қила олмаган.\n"Бу ер мусулмон давлати ва ишхоналарининг эгалари ҳам мусулмон бўлганликлари учун тўғри тушуниб, ифтор ва саҳарлик пайтларида уларга вақт беришади. Бемалол кириб, ифторлик ва саҳарликларини қилиб олишади. Унчалик ҳам қийинчиликка дуч келишаётгани йўқ. Ҳамма ўзини-ўзи эплаб, рўза тутаяпти, ибодатини қилаяпти", дейди у.\n"Энди, ўзимизда қанақа таомлар бўлган бўлса, ўшанақа таомларни пишириб, қандай десам энди, рўза дастурхонлари яхши, ёмонмас. Янги келган ҳолатимизга қараганда ҳозирги шароитимиз, Аллоҳга шукр, яхши", дейди.\n"Янги келганимизда ҳеч кимни танимасдик, ишимиз йўқ эди, қийналардик, кўча-куйга чиқсак, биров танимасди, ишонмасди. Ҳозир эса, келганимиздан бери битта маҳаллада яшаймиз, ўзимизга ишонч уйғотганмиз, ишонишади ҳаммаси...".\nСуҳбатдошимиз, устига устак, рўза кунларида Туркиядаги махсус жамғармалар, катта бойлари ночор оилалар, мусофирлар, муҳожирларга жуда катта ёрдам қилишади, дейди.\n"Энди, ёғ, шакар, ун, қўлларидан нима келса, пул бўлса пул, шу шаклда ёрдам қиладиган одамлар бор. Ёрдам қилишади одамлар".\nСуҳбатдошимиз бу ерда бир кун ишламай қолсангиз дарров билиниши, аммо, шунда ҳам, ораларида бировдан қарз олган ёки ёрдам сўраганлари йўқлигини айтади.\n"Кўраяпмиз, ҳамма ерда ҳамма ўзбек ўзининг нонини топиб, ўзининг ишини топиб, эпланиб юрибди".\nАммо, унга кўра, Туркияда иш топиш ва ҳаёт кечириш қийин бўлгани учун ҳам орада кечган вақт давомида катта сондаги қочқинлар Ўшга қайтишган.\n"Кўпчилик қайтиб кетди. Туркияда ҳаёт қийин-да. Мана, ўзингиз биласиз, яшаш шароити жуда қийин. Шунинг учун ҳам, чидаган ишини топиб, ишлаб қолганлар, учинчи давлатга чиқиб кетаман деганлар, Туркияда қоламан, деганларгина қолишди. Қолган кўпчилиги чиқиб кетишди, орқага қайтиб кетишди", дейди у.\n"Шу пул топасиз, топган пулингиз етмайди. Рўзғорингизни зўрға эплаб, юраверасиз. Айтаяпман-ку, топасиз, Худога шукр, бировдан қарзимиз йўқ, бировдан ошиқча еримиз йўқ, ҳаммаёғимиз етарли, аммо бир сўм пул ошириб, йиғолмайсиз".\n"Бундан ташқари, иш топиш қийин. Қонуний ишлайман десангиз, "документация" ишлари қилиш қийин. Ҳаммаям қилавермайди. Шунинг учун ҳам кўпчилик ноқонуний ишлаб юраверади. Энди, ноқонуний ишлаганларнинг ойлиги кам бўлади".\n"600-700 доллар атрофида пул топасиз. Ижара ҳақи бор, бола-чақанинг сарф-харажати бор, свет, сув, газ, ана шунақа бўлиб сарф бўлиб кетади-да. Йиғинолмайсиз".\nСуҳбатдошимизнинг айтишича, дастлаб Туркиядан юздан ортиқ ўшлик хонадан бошпана топган бўлишса, ҳозир 10-15 чоғлиқ хонадон қолган, холос.\nФотогалерея Кобулда Рамазон манзаралари


Mening fikrim - 234-s-p/20\nЖамоавий мурожаатга овоз бериш учун: 38 кун қолди\nШаҳар ва қишлоқларда 24 соат давомида ишлайдиган (болалар педиатор) врачлик пунктларини ташкил этиш ҳақида\nМуаллиф:ABDULLAYEV AKMAL ALIMOVICH\nМарғилон шаҳрида болаларга тиббий хизмат кўрсатадиган муассасаларнинг сони кам. Мавжудларининг ҳам иш вақти умумий асосда белгиланган. Аксарият ҳолларда болаларда касаллик ҳуружи сутканинг тун вақтига тўғри келади. Шундай пайтларда Марғилон шаҳар Сой бўйи кўчасида жойлашган болалар шифохонасида навбатлар кўпайиб, болаларни ҳаттоки стационар даволанишга ҳам олиб қолиш учун шароитлар йўқ. Тунги вақтларда шифокорлар етишмайди. Тунги навбатчиликда қолган атиги 3 ёки 4 та шифокор навбатда турган одамларга хизмат кўрсата олмайди. Уларнинг кўпчилиги ҳам педиатр эмас.\nЮқоридагиларни инобатга олган ҳолда, шаҳар ва қишлоқларда 24 соат давомида ишлайдиган (болалар педиатор) врачлик пунктларини ташкил этишни таклиф қиламиз.\nRAXIMOV OLIM KARIMOVICH\nМенинг фикримча фукароларни хак хукуклари паймол булмаслиги учун, хамда болалар бизнинг келажагимиз, ва биздан кейинги авлодларни давомчиси булганлиги сабаб шаҳар ва қишлоқларда 24 соат давомида ишлайдиган (болалар педиатор) врачлик пунктларини ташкил этишни таклиф қиламиз.\n8 Май 2020, 13:26\nОта оналарни болаларини кулларига кутариб олган холатдаги НАВБАТНИ курасиз. Бунга сабаб, хусусий врачликка таъқиқ қўйилгани. Масалан, 80- йилларда, бизнинг болалигимизда, Кенжа хола деган врач бор эдилар. Уйларида доимо қайнатилган, стерилланган шприц, тиббий анжомлар турарди. Сутканинг исталган махалида, касал бўлсак, ота-онамиз бизни кўтариб оборардилар. Кенжа хола 1-тиббий ёрдам кўрсатардилар. Тунги навбатчиликка келсак, сиз ўзингизни ёки опангизни, уйланган бўлсангиз, хотинингизни тунги навбатчиликда қолишини истармидингиз?\n26 Февраль 2020, 08:35


Apple корпорацияси процессорлардаги сезиларли камчилик iMac ва iPhone’нинг барча моделларида учрашини тан олди. Бу ҳақда компания сайтидаги баёнотда айтилади.\nАввалроқ экспертлар сўнгги 20 йилда чиқарилган Intel процессорларидаги камчилик ҳақида маълумот беришди. Чипларни лойиҳалаштиришда йўл қўйилган хато жиноятчиларга ядронинг ҳимояланган қисмига кириш ва у ерда сақланувчи логинлар, махфий сўзлар ҳамда бошқа файлларни ўғирлаш имконини беради.\n"Mac OS ва iOS операцион тизимларига эга барча қурилмаларда шундай камчилик бор, бироқ ҳозирги пайтда ундан фойдаланиш усуллари ҳақида ҳеч нарса маълум эмас. Бу камчиликдан фойдаланиш учун қурилмага зарарли дастурий таъминот юкланиши керак, шунинг учун биз дастурларни фақат текширилган манбалардан юклаб олишни тавсия этамиз", - дейилади компания баёнотида.\nБундан ташқари, Apple фойдаланувчиларни операцион тизимларнинг янгиланиши чиққанида, ушбу камчиликлардан келувчи эҳтимолий таҳдидлардан ҳимоя қилишга ваъда берди.


Россиялик инструкторлар Тожикистон армиясининг ҳарбийларини тайёрлашни бошлади | Qalampir.uz\nРоссиялик инструкторлар Тожикистон армиясининг ҳарбийларини тайёрлашни бошлади\nОлам\t06 Июнь 13:57 6239\nРоссиянинг Тожикистондаги 201-ҳарбий базаси инструкторлари республика қуролли кучларининг 500 нафар ҳарбий хизматчиси билан икки ойлик ўқув машғулотларини бошлади. Бу ҳақда бугун, 6 июнь куни Марказий ҳарбий округ Матбуот хизмати хабар берди.\n“6 июндан 7 августга қадар Тожикистондаги Россиянинг Ляур ва Самбули полигонларида россиялик ҳарбий хизматчилар томонидан 14 та ҳарбий мутахассислик бўйича икки ойлик хорижий мутахассисларни тайёрлаш бўйича машғулотлар ўтказилади”, дейилади хабарда.\nИнструкторлар 500 кишини тайёрлашни бошлаган.\nАвгустга қадар Т-72 танклари ва БМП-2 пиёда жанговар машиналари учун ҳайдовчилар ва отишмачиларни тайёрлаш режалаштирилган.\nБундан ташқари, градов командирлари, БТР-80 автоматлари ва ҳайдовчилари ва бошқа мутахассислар тайёрланади. Ўқув машғулотлари якунида ҳарбий хизматчилар ўқув фанлари бўйича меъёрий топшириқларни топширади ва ҳарбий техниканинг намунавий қуроллари, ўқотар қуроллари ва гранатомётлардан назорат ўқини бажаради.\nРоссиялик инструкторлар 2015 йилдан буён Тожикистон Қуролли кучлари учун мутахассислар тайёрламоқда. Шу вақт ичида 6000 дан ортиқ ҳарбий хизматчилар тайёрланди.\nТожикистонда жойлашган 201-ҳарбий база Россиянинг ўз чегараларидан ташқаридаги энг йирик ҳарбий иншоотидир. У икки шаҳарда – Душанбе ва Бохтарда жойлашган. У моторли милтиқ, танк, артиллерия, разведка бўлинмалари, ҳаво ҳужумидан мудофаа бўлинмалари, радиациявий, кимёвий ва биологикмудофаа ва алоқа бўлинмаларидан иборат.\nТезкор: “Тонировка” нархи белгиланди\n29 Июнь 00:26 68753\nРасман! Президент “тонировка” бўйича қарорни имзолади\n28 Июнь 17:57 43867\nТезкор: “Тонировка” нархи қанчага арзонлашиши маълум қилинди\n28 Июнь 18:21 40040\nЖиззахда кўп нуқсонли чақалоқ туғилди. ССВ ҳолат сабабларини очиқлади\n28 Июнь 20:16 38823\nЎзбек адабиёти оғир жудоликка учради\n29 Июнь 08:19 38561


Ортиқча бензин олганларга қарши чора кўрилади » Ўзбекистон янгиликлари – Zamin.uz\nОртиқча бензин олганларга қарши чора кўрилади\nАйни кунларда мамлакатимизда ёқилғи етишмовчилиги кузатилаётганлиги сир эмас. Бу ҳолат бир неча ойдан буён давом этаётгани эса кўпчилик ҳайдовчиларга ноқулайликлар туғдирмоқда. Аввал хабар қилганимиздек, Тошкент шаҳридаги баъзи ёқилғи қуйиш шаҳобчалари ўз фаолиятини тўхтатишга ҳам мажбур бўлган. Бу ҳақда Sof.uz ёзмоқда.\n“Ўзнефтмаҳсулот” АК ҳайдовчилардан турли гап-сўзлар ва шов-шувларга ишонмасликка чақирмоқда. Бу борада “Хавотирга ўрин йўқ”, дейилади компания хабарида.\n“Ўзнефтмаҳсулот” акциядорлик компаниясига бу борадаги мурожаатларнинг сони кўпайиб кетганлиги боис компания расмий сайтида айни ҳолатга расман изоҳ бериб ўтди. Хабарда келтирилишича, аслида бензин танқислиги компания фаолиятига боғлиқ бўлмаган сабаблар орқали амалга ошмоқда.\nБиринчидан, баъзи ҳайдовчилар меъёридан ортиқ миқдорда бензин олишмоқда. Айрим ҳайдовчилар буни ўзлари учун ғамлаб қўяётган бўлсалар, яна айрим кимсалар эса даромад олиш мақсадида ортиқча бензин сотиб олмоқда.\nИккинчидан, мамлакатимиз бўйлаб автомобиллар сонининг ортиши ҳам ёқилғи танқислиги юзага келишига сабаб бўлаётган омиллардан биридир.\nАлоҳида таъкидлаш зарурки, турли мақсадларда ортиқча миқдорда бензин ғамлаб қўйиш ҳолатларига қарши “Ўзнефтмаҳсулот” АК “Ўздавнефтгазинспекция” ва тегишли ҳуқуқни муҳофаза қилиш органлари билан бирга зарурий чора-тадбирларни амалга оширишни мўлжалламоқда.\nТеглар: шувларга эмас бирга бўлсалар ошмоқда Тошкент\nСобиқ UzGazOil АЁҚШларининг бир қисми “ЛУКОЙЛ”га ўтиши мумкин\n18:59 / 14-02-2017\nЭксперт фикри: бензин нархини ошириб нимага эришилди?\n15:24 / 24-10-2016\nНега бензин танқислигининг сабаблари маълум бўлди\n13:20 / 20-10-2016\n12:15 / 10-11-2015


Бугуннинг саволи: Шаҳарда ҳаракатланиш учун махсус рухсатнома шахсий автомобилларга ҳамбериладими? - zarnews.uz\nТелеграм ботимизга Моҳинур Каримова номидан қуйидаги савол келиб тушди:\n- Эртадан бошланадиган автотранспорт чекловлари Самарқанд шаҳрига ҳам тааллуқли экан. Шаҳарда ҳаракатланиш учун махсус рухсатнома олиш давлат рақамли автомобилларга бериладими ёки шахсий автомобилларга ҳамми?\nЭртага шахсий машинамизда ишга боришимиз керак. Шунинг учун махсус рухсатнома олиш учун Самарқанд шаҳар давлат хизматлари марказига қўнғироқ қилиб сўрасак, шахсий автомобилга берилмайди, дейишди. Шу тўғрими?\nУшбу саволни Давлат хизматлари агентлиги Самарқанд вилоят бошқармасига жўнатдик ва жавоб қуйидагича бўлди:\n- Ҳурматли фуқаро, махсус рухсатнома ҳозирча фақат қуйидаги автотранспорт воситалари ҳаракатланиши учун берилади:\n- озиқ-овқат маҳсулотлари, дори воситалари ва тиббий буюмлар савдоси билан шуғулланадиган ташкилотларнинг хизмат автотранспорт воситалари, шунингдек, мазкур ташкилотларда доимий меҳнат фаолиятини амалга ошираётган ходимларнинг шахсий автотранспорт воситаларига;\n- санитария ва гигиена маҳсулотларини (коронавирус инфекциясидан ҳимояловчи ва дезинфекция қилувчи воситалар) ишлаб чиқарувчи ва чакана савдо, дорихона фаолияти билан шуғулланувчи юридик ва жисмоний шахсларнинг автотранспорт воситаларига.\nЖисмоний шахслар учун ҳам махсус гувоҳнома берилиши юзасидан маълумот бериб борилади.


Илм фан рўза ҳақида: Ҳаётдан хафамисиз? Рўза тутинг! Сизга дофамин етишмаяпти...\n- Май 13, 2020\nРўзанинг инсон саломатлиги ва руҳиятига ижобий таъсирлари ҳақида илм-фан кўплаб таҳлилий хулосаларни берган.\nТажрибаларнинг навбатдаги хулосаси кўпчиликни ҳайратга солди.\nАхборот технологиялари мутахассиси, тиббиётга оид дастурловчи Жеймс Синка рўза ҳақида ўз устида бир нечта тадқиқотлар ўтказади. У рўзанинг илк куниданоқ қўл телефонини ўчиради, ноутбукига қарамайди ва қолган барча қурилмалардан маълум муддатга воз кечади. Натижа эса ҳайратланарли: “Менинг нақадар меҳрибон оилам, дўстларим, қўшниларим ва қариндошларим борлигини ҳис этдим, завқландим” – дейди, Жеймс.\nУ дарҳол натижани ҳамкасблари ва дўстларига ҳам эълон қилади. Тез орада ўнлаб кўнгиллилар рўза тутишни бошлайди ва шунчаки оч юриш эмас балки, замонавий гаджет ва қурилмалардан воз кечган ҳолда, вақтини кўпроқ оила ва яқинлар билан ўтказишга, китоб ўқиш, табиат қўйнида сайр этишга сарфлайди.\nУларда ҳам натижа қувонарли: “Бизда кутилмаган ўзгаришлар содир бўлди. Яқинларимизга меҳр улашиш орқали меҳр ҳиссини туйдик. Қариндошларимизникига оғиз очиш учун меҳмонга бордик. Қўшниларимиз билан суҳбатлашдик. Биласизми рамазон ойи ва рўза тутиш ҳақиқатдан ҳам биз ўйламаган ва биз кутмаган мўжизаларга бой экан” – дейди, иштирокчилар.\nҲаётдан ҳафамисиз? Рўза тутинг! Сизга дофамин керак – дейди, Жошуа Берк, Калифорния университети, невролигия ва психатирия профессори.\nТадқиқотлар шуни кўрсатмоқдаки, кундизи ичиш, ейиш ва жинсий яқинликдан тийилиб, тунда ҳам бироз бедор бўлиш (таробеҳ ва саҳарлик вақтлари), инсон миясида тартибли равишда, кўп миқдорда дофамин ишлаб чиқарилишига сабаб бўлади. Бу эса биз учун жуда муҳим. Чукни, аксарият инсонлар йил давомида умрининг кўп қисмини асабийлашиш, стресс, депрессия, ножўя (ҳасад, хусумат ва бошқа) ҳиссиётлар, шунингдек ортиқча уйқу билан ўтказиб юборади. Бу омиллар эса мияда дофамин ишлаб чиқарилишини тўхтатади.\nХўш, дофамин нима? Бу – роҳатланиш ва завқланиш учун жавобгар нейромедиатор (нервларга сигнал узатувчи восита) бўлиб, инсон миясида ишлаб чиқарилади ва миянинг “мукофот тизими” элементи бўлиб хизмат қилади. Биз учун ёқимли бирор нима рўй берган пайтда миямизда дофамин ишлаб чиқарилади. Кўпинча олимлар буни қувонч ва завқ гармони дейди.\nЖошуа Беркнинг фикрича, замонавий дунёда дофамин танқислиги анчайин кўпайиб кетмоқда. Бунга сабаб эса узликсиз ижтимоий тармоқлар, интернет ҳамда технологияларга тобелик, кимёвий моддаларга бой нотабиий озуқаларни истеъмол қилиш, кўп овқатланиш ва энг аянчлиси, табиий, инсоний муносабатлардан узоқлашишдир.\nРўза тутган одам эса ўзини ейиш-ичиш, кераксиз машғулотлардан тийилиш ва жинсий алоқдан қатъий тияди. Натижада эса оғиз очилиши билан, имтиёзлардан қайта фойдаланганимизда ишлаб чиқарилган дофамин одатдагидан кўра кўпроқ завқли ва фойдали бўлади.\nСиликон водийсида кўплаб мижозлар билан ишлайдиган психолог Камерон Сепанинг фикрига кўра, доимий равишда мияда дофамин “портлаш”лари бизни ушбу нейротрансмиттерга бефарқ қилиб қўяди (қадри қолмайди). Рўзадор эса субҳидамдан то қуёш ботгунга қадар ўзини дофамин қўзғатувчи воситалардан изолятсия қилади ва ифторлик вақтига келиб у “қувонч” ва “завқ” гармонини оддий сув ичишдан ҳам ҳис қила бошлайди. Нақадар мўжизавий ҳолат!\nЯна бир ҳайратланарли жиҳати, рўзадор ўз-ўзини назорат қилиш ва танани бошқариш кучига эга бўлади! Бу эса биз учун жуда ҳам ЗАРУР!\nЮқоридаги тадқиқотларнинг моҳияти қуйидаги ҳадисда баён этилган.\nРасули акрам соллаллоҳу алайҳи васаллам:\n“Одам боласининг ҳамма амали (савоби) кўпайтириб берилур. Бир яхшиликка унинг ўн мислидан то етти юз баробаригача. Аллоҳ азза ва жалла: “Магар рўза Мен учундир. Унинг мукофотини Мен берурман. У шаҳвати ва таомини Мен учун тарк қилур”, деди”, дедилар.\nДругие материалы в этой категории: « Рўзанинг мукофотини Ўзи беради\tРўзанинг фойдалари »


Бикалутамид – medu.uz – Дорилар ҳақида маълумотлар ўзбек тилида\nHome Йўриқномалар Бикалутамид\nПрепаратнинг савдо номи: Бикалутамид\nТаъсир этувчи модда (ХПН): бикалутамид (bicalutamide)\nфаол модда: 50 мг ёки 150 мг бикалутамид;\nёрдамчи моддалар: лактоза моногидрати (сут қанди), картошка крахмали, натрий карбоксиметилкрахмал, повидон К 25 (поливинилпирролидон К 25), магний стеарати, коллоид кремний диоксиди;\nқобиғининг таркиби: Адвантия Прайм 190100ВА01 [гипромеллоза, титан диоксиди, макрогол (полиэтиленгликоль)].\nТаърифи: оқ рангли, думалоқ, икки томонлама қавариқ, плёнка қобиқ билан қопланган таблеткалар.\nФармакотерапевтик гуруҳи: ўсмаларга қарши восита. антиандроген.\nАТХ коди: L02BB03\nБикалутамид асосан (R)-энантиомерининг ностероид антиандроген фаолликка эга бўлган рацемик аралашмасидир, бошқа эндокрин фаолликка эга эмас. Бикалутамид андроген рецепторлари билан боғланади ва, генларнинг экспрессиясини фаоллаштирмай, андрогенларнинг рағбатлантирувчи таъсирини сусайтиради. Бунинг натижасида, простата безининг ҳавфли ўсмаларини регрессияси кузатилади.\nБикалутамидни қабул қилишни тўхтатиш баъзи пациентларда “андрогенларни бекор қилиш клиник синдроми” ни ривожланишига олиб келиши мумкин.\nИчга қабул қилинганидан сўнг меъда-ичак йўлларидан тез ва тўлиқ сўрилади. Овқатланиш препаратни сўрилишига таъсир қилмайди.\n(S)-энантиомери (R)-энантиомерига нисбатан организмдан анча тез чиқарилади, охиргисининг ярим чиқарилиш даври – тахминан 7 кунни ташкил этади.\nБикалутамид ҳар куни қабул қилинганида плазмада (R)-энантиомерининг концентрацияси ярим чиқарилиш даврини узайиши оқибатида тахминан 10 марта ошади, бу препаратни суткада бир марта қабул қилиш имконини беради.\nБикалутамид 50 мг дозада ҳар куни қабул қилинганида плазмада (R)-энантиомерининг мувозанатли концентрацияси тахминан 9 мкг/мл ни ташкил этади. Бикалутамид 150 мг дозада ҳар куни қабул қилинганида плазмада (R)-энантиомерининг мувозанатли концентрацияси тахминан 22 мкг/мл ни ташкил этади. Мувозанатли ҳолатда қонда айланиб юрган барча энантиомерларининг тахминан 99% ни фаол (R)-энантиомери ташкил этади.\nПациентнинг ёши, буйрак фаолиятини бузилиши, жигар фаолиятини енгил ва ўртача даражада бузилиши (R)-энантиомерининг фармакокинетикасига таъсир қилмайди. Жигар фаолиятини оғир даражадаги бузилишлари бўлган беморларда плазмадан (R)-энантиомерини элиминациясини секинлашиши хусусида маълумотлар мавжуд.\nПлазма оқсиллари билан боғланиши юқори (рацемик аралашмаси учун 96%, (R)-энантиомери учун 99,6%). Жигарда жадал метаболизмга учрайди (оксидланиш ва глюкурон кислотаси билан конъюгатлар ҳосил бўлиши орқали метаболизмга учрайди). Метаболитлари сийдик ва сафро билан тенг нисбатларда чиқарилади.\nПростата безининг, ГнРГ (гонадотропин-рилизинг гормон) аналоги билан ёки жарроҳлик кастрацияси билан мажмуадаги, тарқоқ раки.\nПростата безининг маҳаллий тарқоқ раки (Т3-Т4, ҳар қандай N, М0; Т1-Т2, N+, М0) монотерапия сифатида ёки радикал простатэктомия ёки радиотерапия билан бирга адъювант терапия сифатида қўлланади.\nПростата безининг маҳаллий тарқоқ нометастатик раки, жарроҳлик кастрацияси ёки бошқа тиббий аралашувларни қўллаш мумкин бўлмаган ёки тўғри келмайдиган ҳолларда қўлланади.\nКатталар ва кекса ёшдаги эркаклар:\nПростата безининг, ГнРГ (гонадотропин-рилизинг гормон) аналоги ёки жарроҳлик кастрацияси билан мажмуадаги, тарқоқ раки: ичга 50 мг дан суткада бир марта қабул қилинади. Бикалутамид билан даволашни ГнРГ аналогини қабул қилиш ёки жарроҳлик кастрацияси билан бир вақтда бошлаш керак.\nПростата безининг маҳаллий тарқоқ раки: ичга 150 мг дан суткада бир марта қабул қилинади. Бикалутамид препаратини узоқ муддат, камида 2 йил давомида қабул қилиш керак. Касалликнинг зўрайиш белгилари пайдо бўлганида препаратни қабул қилишни тўхтатиш керак.\nБуйрак фаолиятини бузилиши: препаратнинг дозасига тузатиш киритиш талаб этилмайди.\nЖигар фаолиятини бузилиши: енгил ва ўртача даражадаги жигар етишмовчилигида препаратнинг дозасига тузатиш киритиш талаб этилмайди. Оғир даражадаги жигар етишмовчилигида, бикалутамиднинг фаол энантиомерини Т1/2 76% га ошишига қарамай, дозасига тузатиш киритиш талаб этилмайди.\nБикалутамиднинг фармакологик таъсири қуйидаги ножўя самараларга сабаб бўлиши мумкин:\nжуда тез-тез (>10%): гинекомастия (ҳатто даволаш тўхтатилганидан кейин ҳам, айниқса препарат узоқ вақт давомида қабул қилинганида сақланиб туриши мумкин), сут безларида оғриқ, “қизиб кетиш” ҳисси;\nтез-тез (≥1% ва <10%): диарея, кўнгил айниши, “жигар” трансаминазаларининг фаоллигини транзитор ошиши, холестаз ва сариқлик (жигар фаолиятини таърифланган ўзгаришлари кам ҳолларда жиддий ўзгаришлар сифатида баҳоланган, транзитор характерга эга бўлган, препарат билан даволаш давом эттирилганида ёки бекор қилинганида бутунлай йўқолган ёки камайган), қичишиш, астения; препарат 150 мг суткалик дозада қўлланганида – алопеция ёки сочларни ўсишини тикланиши, жинсий мойилликни пасайиши, жинсий фаолиятни бузилиши, тана вазнини ошиши.\nкам ҳолларда (≥0,1% ва <1%): юқори сезувчанлик реакциялари, жумладан ангионевротик шиш ва эшакеми, ўпкани интерстициал касалликлари; препарат 150 мг суткалик дозада қўлланганида – қоринда оғриқ, депрессия, диспепсия, гематурия.\nжуда кам ҳолларда (≥0,01% ва <0,1%): қусиш, терини қуриши (препарат 150 мг суткалик дозада қўлланганида терини қуриши кўпроқ кузатилади), жигар етишмовчилиги (бикалутамидни қабул қилиш билан сабаб-оқибат боғлиқлиги ишончли даражада аниқланмаган).\nБикалутамид ва ГнРГ аналоглари бир вақтда қўлланганида учраш тез-тезлиги ≥ 1% бўлган қуйидаги ножўя кўринишлар ҳам кузатилиши мумкин (препаратни қабул қилиш билан сабаб-оқибат боғлиқлиги аниқланмаган, келтирилган ножўя самараларнинг баъзилари\nкекса ёшдаги пациентларда кузатилган):\nЮрак-қон томир тизими томонидан: юрак етишмовчилиги.\nМеъда-ичак йўллари томонидан: анорексия, оғизни қуриши, диспепсия, қабзият, метеоризм.\nМарказий нерв тизими томонидан: бош айланиши, бош оғриғи, уйқусизлик, кучли уйқучанлик.\nСийдик-таносил тизими томонидан: жинсий дисфункция, никтурия, полиурия.\nҚон яратиш тизими томонидан: анемия.\nТери ва унинг ҳосилалари томонидан: алопеция, тери тошмалари, кучли терлаш, гирсутизм.\nБошқалар: қандли диабет, гипергликемия, тана вазнини ошиши ёки камайиши, қоринда оғриқ, кўкракда оғриқ, чаноқ соҳасида оғриқ, эт увишиши.\nбикалутамидга ёки препаратнинг ёрдамчи компонентларига юқори сезувчанлик;\nтерфенадин, астемизол ва цизаприд билан бир вақтда қабул қилиш;\nбикалутамидни болалар ва аёлларга буюриш мумкин эмас.\nТаркибида лактоза борлиги сабабли лактаза танқислиги, лактозани ўзлаштиролмаслик, глюкоза-галактоза мальабсорбциясида қўллаш мумкин эмас.\nЭҳтиёткорлик билан: жигар фаолиятини бузилиши.\nБикалутамид ва ГнРГ аналоглари ўртасида фармакокинетик ва фармакодинамик ўзаро таъсирлари тўғрисида маълумотлар йўқ.\nIn vitro шароитларда ўтказилган тадқиқотлар, бикалутамиднинг (R)-энантиомери CYP3A4 изоферментини ингибиция қилишини, CYP2C9, 2C19 ва 2D6 изоферментларнинг фаоллигига камроқ даражада таъсир қилишини кўрсатди. Бикалутамидни бошқа дори препаратлари билан ўзаро таъсир қилиши юзасидан бикалутамиднинг потенциал ҳусусияти аниқланмаган, бироқ у мидазоламни қабул қилиш фонида 28 кун давомида ишлатилганида мидазоламнинг “концентрация-вақт” эгри чизиғи остидаги майдони 80% га ошади.\nТерфенадин, астемизол, цизаприд билан номутаносибдир.\nБикалутамид циклоспорин ёки “секин” кальций каналларининг блокаторлари билан бир вақтда буюрилганида эҳтиёткорликка риоя қилиш керак. Айниқса, ножўя кўринишлар ривожланганида ёки кучайганида ушбу препаратларнинг дозаларини пасайтириш талаб этилиши мумкин. Бикалутамидни қўллаш бошланганидан сўнг ёки бекор қилинганида плазмада циклоспориннинг концентрациясини ва пациентнинг клиник ҳолатини синчков мониторингини ўтказиш тавсия этилади.\nБикалутамид ва микросомал оксидланиш ингибиторларини, масалан, циметидин ёки кетоконазолни бир вақтда қўллаш плазмада бикалутамиднинг концентрациясини ошишига, ва эҳтимол ножўя самараларнинг ривожланиш тез-тезлигини ошишига олиб келиши мумкин.\nБилвосита антикоагулянтлар (кумаринни ҳосилалари), шу жумладан варфариннинг таъсирини кучайтиради (плазма оқсиллари билан боғланиш учун рақобат кузатилади).\nЖигар фаолиятини бузилиши бўлган беморларда бикалутамиднинг организмдан чиқарилишини секинлашиши ва уни тўпланиши мумкинлигини ҳисобга олиб, вақти-вақти билан жигар фаолиятини баҳолаш мақсадга мувофиқдир. Жигар фаолиятини аксарият ўзгаришлари бикалутамид билан даволашнинг биринчи олти ойи давомида учрайди.\nЖигар фаолиятини яққол ўзгаришлари аниқланганида бикалутамидни қабул қилишни тўхтатиш керак.\nПростата безига нисбатан специфик антиген (ПСА) нинг концентрациясини ошиши фонида касалликни зўрайиши кузатилган пациентларда бикалутамид билан даволашни тўхтатиш масаласини кўриб чиқиш керак.\nБилвосита антикоагулянтлар (кумаринни ҳосилалари), шу жумладан варфарин қабул қилаётган пациентларга бикалутамид буюрилганида протромбин вақтини мунтазам равишда назорат қилиш тавсия этилади.\n50 мг бикалутамиднинг ҳар бир таблеткаси таркибида 61 мг лактоза моногидрати сақлайди.\n150 мг бикалутамиднинг ҳар бир таблеткаси таркибида 183 мг лактоза моногидрати сақлайди.\nБикалутамид цитохром Р450 (CYP3A4 изоферменти) нинг фаоллигини ингибиция қилиши мумкинлигини инобатга олиб, бикалутамид асосан CYP3A4 изоферменти иштирокида метаболизмга учрайдиган препаратлар билан бир вақтда буюрилганида эҳтиёткорликка риоя қилиш керак.\nБикалутамидни аёлларда қўллаш мумкин эмас ва ҳомиладор ва эмизикли аёлларга буюриш мумкин эмас.\nБикалутамид ва ГнРГ аналоглари бирга қўлланганида бош айланиши ва уйқучанлик ривожланиши мумкинлиги сабабли, бикалутамид транспорт воситаларини бошқариш ёки диққатни юқори жамлаш ҳамда психомотор реакциялар тезлигини талаб этувчи бошқа потенциал ҳавфли фаолият турларини бажариш қобилиятига таъсир қилиши мумкин.\nОдамда препаратнинг дозасини ошириб юборилиш ҳоллари таърифланмаган. Специфик антидоти мавжуд эмас. Даволаш симптоматик. Диализ ўтказиш самарали эмас, чунки бикалутамид плазма оқсиллари билан кучли боғланади ва сийдик билан ўзгармаган ҳолда чиқарилмайди. Умумий тутиб турувчи даволашни ўтказиш ва организмнинг ҳаётий муҳим фаолиятларини мониторингини ўтказиш кўрсатилган.\nПлёнка қобиқ билан қопланган таблеткалар 50 мг, 150 мг дан.\n28 таблеткадан дори воситалари учун мўлжалланган полимер банкада.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Жазманнинг хотиндан фарқи нимада?\t12:29, 29 сентябрь\t"Шундай гўзал хотини бўла туриб, жазман орттириб олибди", деган гапни кўпчилик эшитган бўлса керак.\nНега эркаклар жазман орттириб олади? Ёнидаги турмуш ўртоғи аёл сифатида у жазмани олдида минг баробар устунроқ бўлиши мумкин, лекин эркак ўша бошқасини олдига бораверади. Албатта бунга кўплаб сабаб бўлади, уларнинг орасидаги бири ҳақида гапириб ўтишни лозим деб топдик, деб ёзади “Uzbaby.uz”.\nФарзандларнинг фақат яхши томонларини гапириш; Пул ҳақидаги гапларни эркакнинг яхши кайфиятида, қорни тоқълигида айтиш;\nФарзандларнинг муаммоларидан эркакни безиллатмаслик даркор, кўпайиб кетса, вақт топиб аста-секинлик билан айтиш; Уй-юмушдаги муаммоларни бирма-бир санаб ўтмай, фақат биттасидан бошлаш керак. Ҳал қилингач иккинчисига ўтиш лозим. Бошида бир туришда 10та муаммо билан эркакни бошини оғртимаслик;\nАёл нимаи қилсаки, эри оилада, турмушда, ҳатто тўшакда ҳам ўзини қаҳрамондек ҳис эта олиши керак! Аҳир эркаклар бутун умр боладек. Аёллар эса авалламбор онадир. Эркакни бир йўлдан бошлаб, бошини силаб туриш бу табиат талаби.


Андижон вилояти ҳокими маҳаллаларда очиқ мулоқот ўтказди\n20:37 / 02.03.2017\n2 март куни Андижон вилояти ҳокими, Олий Мажлис Сенатининг аъзоси Шуҳратбек Абдураҳмонов Андижон шаҳридаги Охунбобоев ва Андижон туманидаги "Чем" маҳаллалари аҳолиси билан очиқ мулоқот ўтказди.\nСамимий руҳда ўтган учрашувларда вилоят ҳокими аҳоли вакиллари томонидан берилган кўплаб саволларга жавоб берди. Мулоқот давомида мавжуд ички йўлларни асфальтлаш, транспорт хизматини яхшилаш, маиший хизмат кўрсатиш шохобчалари барпо этиш, аҳоли томорқасидан самарали фойдаланиш ва тадбиркорликни қўллаб-қувватлаш каби қатор масалалар атрофлича кўриб чиқилди.\nХакан қишлоғи "Чем" маҳалласида бўлиб ўтган йиғилишда ҳудуддаги 788 та хонадон вакиллари иштирок этиб, мавжуд томорқадан унумли фойдаланиш, имтиёзли кредит асосида лимон етиштириш ва паррандачиликни йўлга қуйиш масалаларига алоҳида тўхталиб ўтилди. Йиғилишда оилавий тадбиркорликни ривожлантириш учун тижорат банклари томонидан бериладиган имтиёзли кредитларни расмийлаштириш бўйича саволларга соҳа мутасаддилари атрофлича тушунча бериб ўтишди.


Уларсиз муаммо ечилмайдими? - Huquq.uz\n13:16 - 30.07.2020\nДавлат ташкилотларида ишлаётганлар ҳам инсон. Улар ҳам иссиқ жон эканлигини хаёлимизга келтирмаймиз. Яқинда ҳеч қаерда ишламайдиган, аммо блогерлар билан ҳамкорлик қиладиган «шогирд блогер»нинг сўзларини тинглаб ёқа ушладим. Наҳотки шунчаликка боришса? Аждодларимизни хотирласак, уларнинг фаолиятига назар солсак, фахрланамиз. Биз-чи, келажак авлодга нима қолдираяпмиз? Ёшлар қайси жиҳатимиздан ўрнак олади? Ҳисоб-китоб қилсак, бирор арзигулик жиҳатимиз бормикан?\nКейинги пайтларда кимгадир мурожаат қилиш лозим бўлса, кимдир йўриғимизга юрмаса ижтимоий тармоқлардан фойдаланишга ҳаракат қилаяпмиз.\nШогирд блогернинг сўзларини аслидек ёзаяпман. Сиз ҳам бир эътибор беринг-а.\n– …Менга фарқи йўқ. Ким бўлса ҳам мурожаат қилса бўлди. Унинг ҳақ ёки ноҳақлиги умуман қизиқтирмайди. Икки оғиз гапи ёзилган видеоси, қўлида бир энлик хати бўлса бўлди. Ўшани интернетга чиқариб юборавераман. Ўзим-ку, унчалик тушунмайман. Ҳамкорлик қиладиган устоз блогерларим бор. Улушни ҳам бўлиб оламиз. Баъзан кўпроқ қисми менга қолади. Ахир жойларга бориб маълумот олиш, тайёрлаш, инсонларнинг ишончига кириш осон дейсизми?! Компьютерни яхши биладиган устоз блогерлар хонасидан чиқмай, қимирламай ўтиради. Ҳудудлардаги маълумотларни биз юборамиз. Оқни қора, қорани оқ қилиб видео тайёрлашни, қарсни бир қўлдан чиқаришни дўндирамиз ўзиям. Мана яқинда бир қўшнимни боплаб интернетга чиқардим. Бечора ўзига ёғдирилган бўҳтонлардан ёқа ушлаб қолди. Яна тағин «Ҳеч кимга ёмонлик қилган бўлмасам. Оддий фермерда ишчи бўлсам. Кимдир менга душманлик қилиб, съёмка қилиб олибди. Эшитсангиз, ундай гапларни ҳеч қачон айтмайман. Катта ўғлим айтди, овоз ҳам меники эмас экан. Ким чиқариб юборганини ҳам билмайман. Бир нечта қўшниларга ёрдам бергансиз-ку, менга ҳам ёрдам беринг. Нима десангиз розиман. Фақат ёрдам беринг» деб арзиҳол қилиб келди. Бечора бу ишларнинг бошида ўзим турганимни қаердан билсин. Ҳар доимгидек, унга «бу иш осонликча ҳал бўлмайди. Бироз харажати бор. Видеони тайёрлаганлар меҳнат қилган, улар бу жараённи чиқариш учун ишлаган» дея берилиши керак бўлган суммани айтгандим. Обрўси, шаънини ҳимоя қилиш учун дарров рози бўлақолди. Шу суммасини бироз паст айтибман-да, сал кўпроқ айтсам ҳам рози бўларкан… Афсус, энди кеч. Мана яқинда бир фермернинг маълумотларини чиқардик. Ўша заҳоти давлат ташкилотида ишлайдиган ходимларнинг югуришини кўрмадингиз-да. Ўзи 10 йил ишлаган бўлса ҳам ўша фермер бирор марта режани бажармаган. Кенг яйловни эгаллаб олиб, одамларнинг қўй-қўзисини боқишдан нарига ўтмаган. Бунақа ишламайдиган, давлатнинг еридан ўз нафси йўлида фойдаланадиган фермер менга ҳам керак эмас аслида. Қонунан унинг фермер хўжалиги тугатилгани йўқ, фақатгина яйлови борасидаги ижара шартномаси бекор қилинган холос. Ҳа энди етарлича қорамоли бўлмагандан кейин шартнома бекор қилинади-да. Буни билсак-да, ишимиз, танишимиз деб, шу акага ҳам ёрдам берайлик деб ҳаракат қилдик. Ҳаракатимиз наф бермаслигини олдиндан билгандим.\n– Ижтимоий тармоққа чиқарган маълумотингиз асоссизлигини билсангиз ҳам мурожаат қилдингизми?! Наҳотки давлат идораларида ишлаётган ходимлар ҳеч нарсани билмайди, улар яхшигина ишлаб турган фермернинг фаолиятини осонгина, бекордан-бекорга тугатиб юбораверадиган даражада билимсиз деб ўйлаган бўлсангиз. Ҳар ҳолда нотўғри қарор ўз-ўзидан чиқиб кетмаслигини биласизми?!\n– Билганда қандоқ… Ўрта мактабни ҳам тўлиқ битирмаганимни билиб туриб, шу саволингиз билан жиғимга тегаяпсизми? Мен қаердан биламан, давлат ишида ишлаб кўрмаган бўлсам? Айтдим-ку, фермерлик фаолияти тугатилмаган, чорваси бўлмагани учун фақат яйловдан фойдаланиш учун тузилган ижара шартномаси бекор бўлган холос. Бу ижтимоий тармоқда чиқарган ҳар бир маълумотимиз асоссиз дегани эмас. Асослилари ҳам бор. Айримлари ўрганилгандан сўнг ижобий ҳал этилаяпти. Тўғри, баъзиларига бир томонлама ёндашганимиз учун нотўғри бўлаётган бўлиши мумкин. Ҳа энди, ҳаётда ҳамма нарса бўлади…\nМана гап қаерда. Қарс икки қўлдан чиққанидек, блогерлар кўтариб чиқаётган хабар ёки мурожаатларнинг ҳаммасини ҳам тўғри деёлмаймиз. Кимдир ўзининг шахсий хусумати, яна кимдир мансаб талашиб блогерларнинг хизматидан фойдаланади. Улар бераётган маълумот тўғри ёки нотўғрилигини аниқлаш учун ҳар томонлама ўрганмайди. Ўрганишга ҳаракат ҳам қилмайди. Уларнинг наздида мурожаатчи ҳақ. Балки шунинг учун кейинги пайтларда ўқиган ҳам, ўқимаган ҳам блогерман деб кўксига ураётгандир. Шунинг учун ҳам яхши ишлаётган, қўлига тушган маълумотни ҳар томонлама ўрганиб, хулоса чиқараётган блогерларнинг хизмати сезилмаётгандир.\nБир мисол. Яқинда номдор каналларнинг бирида эълон қилинган мурожаатни кўриб ҳайрон қолдим. Ноҳақлик қилаётган раҳбарларни айблай бошладим. Мурожаатчи йигитнинг масаласини астойдил ўрганишга, унга ёрдам беришга ҳаракат қилдим. Буни қарангки, мен ўйлаганчалик мутасадди раҳбарлар айбдор эмас экан. Йигитнинг оилавий аҳволи бироз оғирлиги туфайли қўшниси ўзининг ерини вақтинча фойдаланиш учун бериб тургани, бундан фойдаланган йигит эса видеомурожаатида айтганидек 2018 йилнинг февраль-март ойларида эмас, 2019 йилнинг учинчи чорагида яшашга мослаштирилмаган бир хонали уй тиклаб олгани маълум бўлди.\nЯна бир тадбиркорнинг фаолияти туман ҳокимлиги томонидан асоссиз тўхтатилаётгани, тадбиркорга ёрдам бериш кераклиги ҳақидаги видеомурожаатни ҳам синчиклаб ўргандик. Аслида тадбиркорнинг фаолияти 2012 йилда суд қарори билан тугатилган экан.\nАсоссиз мурожаатни фақат бир томонлама ўрганиб, ўзининг каналига жойлаштираётган блогерлар балки энди бироз ҳушёрроқ бўлишар.\nЭнди блогерлар кўтариб чиқаётган муаммоларнинг ҳал этилаётгани ёки этилмаётганига тўхталадиган бўлсак, ижобий ечим топаётганлари ҳам бор. Аммо мурожаатчи ноҳақ бўлса иши битмаслиги тайин.\nДарвоқе, шогирд блогерга «Сизларнинг хизматингиз пуллими? Ижтимоий тармоқларда бу борада ҳеч бир фикр ёки сўзга дуч келмаган эканман» деб берган саволимга олган жавобни ёзишни унутаёзибман. «Бу нима деганингиз? Кимдир ёзганига, кимдир тикканига, кимдир пиширганига, яна кимдир сотганига, бошқа биров эса қўйган-ю чиқарганига яраша ҳақ олади-ку. Биз ҳам чиқарганимизга ҳақ оламиз. Бунинг ёмон томони йўқ-ку».\nАлбатта, ҳар ким танлаган касби орқали оиласини боқади. Аммо мурожаатнинг асоссизлигини била туриб, унинг ортидан югуриб ҳақ олишни нима деб аташ мумкин?


Назорат учрашуви. “Аждарлар” турк жамоасини мағлуб этишди - "Насаф" ФК расмий веб-сайти\n12 Jan 2018 Янгиликлар, "Насаф"га оид асосий хабарлар\n“Аждарлар” бугун Туркиядаги илк назорат учрашувини ўтказишди. Назорат учрашуви, Туркия қуйи лигаси вакили “Tarsus Idman Yurdu” жамоаси билан бўлиб ўтди.\nУчрашувда жамоамиз 2:0 ҳисобида ғалаба қозонди. Учрашувдаги дастлабки гол, биринчи бўлимнинг 10-дақиқасида Драган Черан томонидан киритилди. Иккинчи гол, иккинчи бўлимнинг 78-дақиқасида Дилшод Хушбаков томонидан киритилди.\nҚуйида бугунги учрашувда майдонга тушган футболчиларимиз билан танишинг.


Украина президенти Порошенко Парижда президент Макрон билан учрашади\nУкраина президенти Петро Порошенко 26 июн куни Парижда президент Эммануэл Макрон билан учрашади.\nУкраина президенти расмий сайтида эълон қилинишича, Францияга иш сафари давомида Порошенко мамлакат Бош вазири Эдуард Филиппе ва Сенат раиси Герард Ларчерлар билан ҳам учрашади.\nФранция ва Германия 2015 йилда Украина шарқидаги қуролли низога барҳам бериш мақсадида Москва ва Киев ўртасида эришилган Минск оташкесим битимига музокарачилик қилган эди.\nМинск келишувида бу минтақада давлат қўшинлари ва россияпараст сепаратчилар оташкесимга амал қилиши, фронт линиясидан оғир қуроллар ва техникани олиши, Украина шарқига кўпроқ мухторият бериш учун конституцион ислоҳотлар ўтказиш белгиланган эди.\nАммо, шунга қарамай, келишув кўп бора бузилди ва айни пайтда ҳам отишмалар кескинлашгани кузатилмоқда.\nБМТ берган маълумотга кўра, 2014 йилнинг апрелида бошланган қуролли низо давомида 10 мингдан ортиқ одам қурбон бўлди.\nПорошенконинг Парижга сафари арафасида эса Европа Иттифоқи лидерлари Россияга нисбатан санкцияларни яна 6 ойга узайтирган.


Президент бир подъездли уйларнинг намунавий лойиҳасини тасдиқлади. Янги уйлар 33 фоизга арзонроқ бўлади – Газета.uz\nФото: Фото: «Узбекистан 24»\n27 октябр 2020, 16:28 Жамият\n26 октябрь куни Ўзбекистон президенти Шавкат Мирзиёев бир қатор қурилиш объектлари лойиҳаларининг тақдимоти билан танишди. Бу ҳақда президент матбуот хизмати маълумот берди.\nТаъкидланишича, йил давомида қишлоқ жойларда 12 мингдан, шаҳарларда 18 мингдан зиёд уйлар қурилмоқда.\nСардоба сув омборидаги техноген фалокат натижасида Сирдарё вилоятининг Сардоба ва Мирзаобод туманларида қисқа вақт ичида 86 та беш қаватли уйлар қурилди.\nДавлат раҳбари масъул шахсларга тўпланган тажрибани инобатга олган ҳолда уйларнинг лойиҳаларини охирига етказиш ва аҳолини уй-жой билан таъминлаш бўйича кўрсатма берди.\nШунга кўра, беш қаватли уйларнинг лойиҳаси қайта кўриб чиқилди, квартираларнинг жойлашуви ва хоналарнинг майдони, ишлатилган қурилиш материаллари ҳажми оптималлаштирилди. Ҳовли ва йўлакларга ҳаракат сенсори ўрнатилган лампалар қўйилади. Бу ва бошқа чоралар туфайли ушбу лойиҳа учун уйларнинг нархи ўртача 30 фоизгача пасаяди, дейилади хабарда.\n«Вазирлар Маҳкамасига, ҳокимликларга уйларнинг етишмовчилиги тўғрисида кўплаб хатлар, талаблар келиб тушмоқда. Вилоятларда ҳам, шаҳарларда ҳам уйлар етишмовчилиги сабабли улар янада қулай, арзон ва сифатли бўлиб, технологияни бузмаган ҳолда қисқа вақт ичида қурилади. Хорижий мамлакатлар тажрибасини ўрганиб чиқиб, дизайн, қулайликлар яратиш, оптималлаштириш бўйича стандартларимизни янгиладик», — деди Қурилиш вазирининг биринчи ўринбосари Шерзод Ҳидоятов «Ўзбекистон 24» телеканалига берган интервьюсида.\nҚурилиш вазирининг биринчи ўринбосари битта подъездли ва 20 хонадонли беш қаватли бинонинг намунавий лойиҳасини тақдим этди.\n«Улар аввалги уйларга қараганда 33 фоизга арзонроқ бўлади. Ушбу лойиҳада ортиқча жойлар бўлмайди, улар ҳаёт учун қулай шароитларга эга бўлади», — деди Шерзод Ҳидоятов.\nБундай уйнинг умумий майдони 1302 кв. м., фойдаланиладиган майдони — 880 кв. м (67,5%).\nПрезидент лойиҳани маъқуллади ва бундай уйларни мамлакатнинг барча аҳоли зич туманларида қуриш зарурлигини таъкидлади.\n«Март ойидан бошлаб ҳар бир туманда уйлар қурамиз. Aҳоли зич жойлашган жойлардан у ерда ҳам бундай уйларни қуриш талаби бор. Ушбу талаб асосида биз қарор қабул қиламиз. Ипотека тўғрисида ҳам ўйлаб кўринг. Жуда яхши уй. Бундай уйларни муҳтожларга бериш керак», — деди Шавкат Мирзиёев.\nAввалроқ давлат раҳбари Тошкент давлат техника университети ҳудудида ўқув-амалий мажмуасини қуриш лойиҳаси билан танишган эди. Бир вақтнинг ўзида 500 та бошланғич резидент ва 120 та ишлаб чиқариш корхоналарини жойлаштириш мумкинлиги кутилмоқда.


Фитр садақаси нима? – Сурхон тонги\nБош саҳифа / Жамият / Фитр садақаси нима?\nФитр садақаси нима?\nМай 25, 2018\tЖамият Изоҳ қолдириш 1,047 Кўрилди\nМатлуба ТУРДИЕВА, Олтинсой тумани\nИслом динида Рамазон ойида фитр садақаси берилиши ҳақида кўп эшитганман. Аммо бунинг маъносини билмай-ман. Фитр садақаси нима ва у қай тартибда берилади?\nҲадисларда келтирилишича, киши моли садақага етса, садақа бериши вожиб саналади. Шу жумладан, Рамазон ойида ҳам фитр садақаси берилади. “Фитр” сўзи “оғиз очиш” маъносини англатади. Инсон бир ой Рамазон рўзасини тутиб, фитрга, яъни, оғиз очиш ойига чиққани муносабати билан бериладиган маблағ “фитр садақаси” дейилади.\nФитр садақаси бадавлат мусулмон банданинг Рамазон ҳа- йитида закот бериш мумкин бўлган тоифаларга берадиган садақадир. Фитр садақасини бериш ҳижрий иккинчи йилда Расулуллоҳ соллаллоҳу алайҳи васаллам томонларидан буюрилган. Ҳанафий мазҳабида фитр садақаси вожиб саналади.\nБошқа садақалар молдан қилинса, фитр садақаси киши бошидан қилинади. Фитр садақасини берувчи уни олувчи кишининг шахсий мулкига айлантириши фитр садақасининг рукнидир.\nКиши қарамоғида боқишга мажбур ва масъул бўлган кишиларнинг борлиги фитр садақасининг сабабидир. Фитр садақаси берадиган одам мусулмон ва пок бўлиши, энг зарур эҳтиёжлардан ортиқча нисоб миқдоридаги маблағга эга бўлиши керак.\nФитр садақасини буғдой, арпа, хурмо ва майиздан бериш жоиз. Бунда буғдой ёки буғдой унидан тахминан 1.9 килограмм, арпа, хурмо ва майиздан тахминан 3.8 килограмм берилади. Қутлуғ рўза кунлари қилинган ҳар қандай хайр-эҳсоннинг савоби ҳам катта бўлади. Улуғ айём кунларида барчамиз ана шундай савобли ишларни қилишга шошилайлик.\nСаволга Денов тумани “Ҳикмат” жомеъ масжиди\nимом хатиби, Фахриддин ХУДОЙНАЗАРОВ\nОлдинги Иқтисодий ўсиш\nКейинги Ҳукм ўқилди, аммо…\nҲаммаси болалар учун\nМаънавият тарғиботчилари карвони – Сурхондарёда


Хитойда ўқиш – Марказий осиё ёшлари учун |\nХитойда Марказий Осиёдан келган талабалар сонининг ортиши: Бу минтақада Хитой таъсири ортишидан ҳам дарак берадими? Ушбу жараёндан қўрқиш керакми?\nЖорий йилнинг 23 сентябрь куни Ўзбекистонда “Ипак йўли — Пекинда таълим олиш” номли кўргазма бўлиб ўтди. Унда Хитойдаги 18 та университет, институт, коллеж ва мактаблар таништирилди. Маълумки, Хитой марказий осиёлик ёшлар таълим олиши учун оммавий жойга айланиб бормоқда. Шунга боғлиқ равишда қуйидаги саволлар пайдо бўлиши ўринли: Хитойда марказий осиёлик талабалар сонининг ўсиб бораётгани мазкур минтақада Хитой таъсири ўсишининг аломати ҳисобланадими?\nМинтақада ўзининг геосиёсий манфаатларини амалга ошириш йўлида Хитой чет эллик талабалар учун таълимдан “юмшоқ кучлар” деб номланувчи инструмент сифатида фойдаланадими? Бу минтақа халқлари учун нима келтириши мумкин? Минтақа мамлакатларининг етакчилари ушбу жараённи қанчалик англайди ва улар қандай йўл тутади? Мазкур жараёндан қўрқиш ва унга қаршилик қилиш керакми? Марказий Осиё халқларининг шарқий қўшнисига нисбатан стратегияси қандай бўлиши керак? Сўз бошидан қайд қилмоқчимизки, Хитой ва унинг ОТМларидан Марказий Осиё халқлари учун “ваҳима уяси” ясашга уриниш ниятидан йироқмиз, шунчаки вазиятни холисона баҳолаб, кўриб чиқилаётган жараённинг фойдали ва хавфли жиҳатларига эътибор қаратмоқчимизн.\nСир эмаски, кучли иқтисодиётга эга аксарият мамлакатлар каби Хитой ҳам ўзининг ташқи сиёсатини амалга оширишда “юмшоқ кучлар”дан фойдаланади. Бунда “юмшоқ кучлар” чет элда Хитой ҳақида ижобий тасаввурни шакллантириш ва унинг халқаро таъсирини ошириш мақсадида жаҳон ҳамжамиятига нисбатан қатор ноанъанавий таъсир инструментларини фаол қўллашни назарда тутади. “Юмшоқ кучлар”дан амалиётда фойдаланиш учун Хитой ҳукумати томонидан қатор давлат дастурлари ишлаб чиқилган ва Хитой буни унчалик ҳам сир тутмайди. Хитойнинг “юмшоқ кучлари” йўналишларидан бири чет эллик, жумладан, Марказий Осиё мамлакатларидан бўлган талабаларни Хитой ОТМлари ва бошқа таълим лойиҳаларига жалб қилиш орқали хитой тилини тарғиб қилиш саналади.


13:40 / 30.03.2015 | AbuBobur | 2336\nАссаламу алайкум! Масжидимиз имом хатибида баъзи саволлар пайдо бўлибди, у киши бу саволларни фитна мақсадида эмаску, лекин билиб қўйиш мақсадида сўрамоқдалар. 1. Ақийда ва ҳадис китобларида “банданинг қалбида заррача иймон бўлса жаҳаннамда азобланганидан кейин ундан чиқарилади”, дейилган. Ундай бўлгач Иблис алайҳил лаъна ҳам қачонлардир у ердан чиқадими? Чунки у ҳам Аллоҳнинг биру борлигига иймон келтирган эди. Унинг гуноҳи фақат Одамга сажда қилмагани бўлган эди. 2. Ҳадисларда “жаннатдаги бир йил (ёки кун) бу дунёнинг беш юз йилига тенг” дейилган. Жаннатда ҳам вақт ўтадими? Агар вақт ўтса инсонлар қариб кетишадику. Юқоридаги саволлар аслида аҳли илмда пайдо бўладиган саволлар эмас. Мен домлага ундай саволлар бериш аҳли суннани йўлимаслигини тушунтирмоқчи бўлдим, лекин айтолмадим. У киши “уламолардан сўраб беринг, динимизда бу каби саволларнинг ҳам жавоби бўлиши керак” дедилар. Илтимос мана шу масалада имом домлага қониқарли далил бўла оладиган маълумотларни тақдим қилсангизлар.\nВаалайкум ассалам! “банданинг қалбида заррача иймони бўлса жаҳаннамда азобланганидан кейин ундан чиқарилади”, бу гуноҳкор бўлсада иймон билан вафот топганлар ҳақида айтилган. Иблис кофир бўлгани ва кофирлигича қолиши оят ҳадислар билан баён қилинган. Шунинг учун унинг аввалда келтирган иймони фойда бермайди. Аллоҳ таолони таниш бошқа нарса, унга иймон келтириб амрларига бўйсуниш бошқа нарса. Абу Толиб Аллоҳ таолони борлиги ва Расулуллоҳ солаллоҳу алайҳи васалламнинг ҳақлигини билган тан олган лекин унда иймоннинг шарти бўлган “илтизомул инқиёд” яъни итоат қилишни зиммасига олиш топилмаганлиги учун кофирлигича қолган. Шайтон қиёматгача куфрга чақириб куфрда қолишини Аллоҳ таоло Ўз каломида баён қилган.\nЗиёратгохлардан бахт сўраш\nНомаҳрам эркак билан бирга яшаш\nАкасига нисбатан меҳр бўлмаса қандай силайи раҳм қилади?\n“Жамият кўксига урилган ҳанжар” китоби ҳақида\nТилла ва кумуш\nШомнинг учинчи ракатига зам сура қилиш\nЖума куни ишга айтиш


Ўзбекистонда ҳафта охирида қандай об-ҳаво кузатилади? - Yoshlar.com\nЎзбекистонда ҳафта охирида қандай об-ҳаво кузатилади?\nБир ҳафта давомида пойтахтимиз Тошкентда ҳаво ҳарорати ўртача 33 даража иссиқ бўлиб турганди. 30 сентябрга келиб ҳаво ҳарорати ўртача 20 даражага тушиб кетди.\nЯқинлашиб келаётган дам олиш кунлари мамлакатимиз бўйлаб ҳаво бироз ўзгариб туради, айрим ҳудудларда ёмғир ёғиш эҳтимоли мавжуд.\nТошкент шаҳрида 30 сентябрь ва 1 октябрь кунлари қисқа муддатли ёмғир ёғади. Ҳаво ҳарорати кундуз куни 22 даража илиқ бўлса, кечаси 13 даражага тушади. Якшанба 2 октябрь куни эса қуёш нури яна кўзни қувонтириши кутилмоқда.\nҚорақалпоғистон Республикаси ва Хоразм вилоятида ҳам ҳаво ҳарорати ўртача 22 даражани ташкил этса-да, ёғингарчилик кутилмайди.\nБухоро ва Навоий вилоятларида бугун ёмғир ёғади. Ҳарорат 25 даража илиқ. Дам олиш кунлари қуёшли об-ҳаво ҳукм суриши кутилмоқда.\nСамарқанд, Жиззах, Сирдарё вилоятларида эса 30 сентябрь ва 1 октябрь кунлари ҳаво ҳарорати 20-25 даража илиқ бўлиб, ёмғир ёғади. Кечаси шамол тезлиги секундига 12-17 метргача кучаяди. 2 октябрь куни эса ёғингарчилик кутилмаяпти.\nҚашқадарё ва Сурхондарё вилоятларида бугун ҳарорат 25 даража илиқ бўлиб, шамол тезлиги кучаяди ҳамда ёмғир ёғиш эҳтимоли бор. Қашқадарё вилоятида дам олиш кунлари ҳаво очилиб кетса, Сурхондарёда ёмғир дам олиш кунлари ҳам давом этиши мумкин.\nФарғона водийсида 30 сентябрьдан 2 октябргача ҳавонинг кескин ўзгариши кутилмоқда. 3 кун давомида ёмғир ёғади, шамол тезлиги секундига 12-17 метргача кучаяди.\nЎзбекистон Республикаси Вазирлар Маҳкамаси қошидаги Гидрометеорология хизмати марказидан хабар қилишларича, 3-4 октябрь кунлари Республикамиз бўйлаб ёғингарчилик кутилмайди.


Ғам-ташвиш ва касалликлар икки қисмдир | ukkosha.shosh.uz\nБош саҳифа » Мақолалар » Ғам-ташвиш ва касалликлар икки қисмдир\nҒам-ташвиш ва касалликлар икки қисмдир\nИнсон қачон бирор дард ёки ғам ташвишга ботса, қарздор бўлиб қолса, уй-жойсиз қолса, икки ҳолатдан бири бўлади. Биринчиси бу Аллоҳнинг қаҳри ва азобидир. Иккинчиси банданинг даражаси баланд бўлиши ва унга ажру савобни кўплаб берилишига сабабдир.\nҒам-ташвиш ва касаллик Аллоҳнинг азоби ҳамдир\nОхират азоби қаттиқ бўлади. Шунинг учун гоҳида Аллоҳ таоло бандасини охират азобидан сақлаш ва учун тўғри йўлга қайтиши бу дунёда ҳам баъзи бир балоларга мубтало қилади. Аллоҳ таоло “Сажда” сурасида марҳамат қилади:\nАлбатта, уларга буюк азобдан олдин яқин азобни тоттирамиз. Шоядки, қайтсалар.\nЯъни «Ўша фосиқларга охиратнинг буюк азобидан олдин бу дунёдаги яқин азобни тоттирамиз. Шоядки, улар бундан сабоқ олиб, куфр ва фисқу фужурдан, ёмонликлардан қайтсалар».\nҒам-ташвиш ва касаллик Аллоҳнинг раҳмати ҳамдир\nوَلَنَبْلُوَنَّكُمْ بِشَيْءٍ مِّنَ الْخَوفْ وَالْجُوعِ وَنَقْصٍ مِّنَ الأَمَوَالِ وَالأنفُسِ وَالثَّمَرَاتِ وَبَشِّرِ الصَّابِرِينَ۝ الَّذِينَ إِذَا أَصَابَتْهُم مُّصِيبَةٌ قَالُواْ إِنَّا لِلّهِ وَإِنَّا إِلَيْهِ رَاجِعونَ۝\nАллоҳ таоло “Бақара” сурасида :\nАлбатта, сизларни бир оз хавф ва очлик билан, мол-мулкка, жонга, меваларга нуқсон етказиш билан синаймиз. Ва сабрлиларга хушхабар бер.\nУлар ўзларига мусибат етганда: «Албатта, биз Аллоҳникимиз ва албатта, биз Унга қайтувчимиз», – деганлардир.\nАна ўшаларга Роббларидан саловотлар ва раҳмат бор. Ана ўшалар, ўшаларгина ҳидоят топганлардир.\nИккиси орасидаги фарқ\nИккиси орасидаги фарқ шуки, биринчига мубтало бўлган киши Аллоҳ таолога юзланишни тарк қилади, тақдирига норози бўлади ва ҳаммага Аллоҳдан шикоят қилади. “Нега мени бунчалар балога гирифтор қилмаса? Нима гуноҳим бор? Ҳамма саломату менгина шундай дардга чалинганман” деяверади. Аллоҳ буюрган намоз, рўза ва бошқа фарзларни тарк қилади. Балолардан қутилиш чораларини қилсада, тавбага шошилиш, дуода бўлиш ва қилган хатоларини тўғрилашни, қилган зулм ва жафоларини тадоригини кўришни тарк қилади. Бу ҳолга тушиш бадбахтлик аломатидир. Агар бошига бало тушиши билан тавбага шошилса, дуо қилиб “Эй Аллоҳим, мен заифман, ночорман. Бунданда ортиғ балоларга лойиқман. Шундай бўлсада Ўз фазл-караминг ила менга нажот бергин” дейди. Дилида хатоларига афсус, тилида истиғфор бўлади. Юзидан ғами намоён бўлсада тилида Аллоҳдан шикоят қилиш, дилида нафратланиш деган нарса бўлмайди. Аксинча аввалгиданда ибодат ва зикрга машғул бўлади. Қилган хатоларини ўйлаб уни тўғрилашга киришади. Бу бало Аллоҳнинг раҳматидир, бу Аллоҳнинг ўша бандага муҳаббати борлиги ва унинг даражасини юқори бўлишини аломатидир.\nАввалги: Пайғамбарлар энг суюкли зотлардир


7 Сентябрь 16:02\nҚР Президенти КХШТга аъзо давлатлар раҳбарлари билан телефон орқали мулоқот қилди ҚР Президентининг Алматига амалий ташрифи видеоси эълон қилинди Қасим-Жомарт Тоқаев ҳалок бўлган ҳуқуқ-тартибот идоралари ходимларининг оила аъзолари билан учрашди\nПрезидентга заводда йиғилган тракторлар, комбайнлар ва экиш машиналари кўрсатилди ва корхонани янада ривожлантириш режалари ҳақида сўзлаб берилди.\nДавлат раҳбари CLAAS компаниясининг халқаро обрўсини юқори баҳолади ва Германия концерни билан узоқ муддатли ҳамкорлик зарурлигини таъкидлади.\nБудан ташқари, Президент ҳудудда бирқатор лойиҳаларни амалга ошираётган хорижий сармоядорлар билан ҳам учрашди.\nCLAAS компаниясининг МДҲ мамлакатлари бўйича минтақавий директори Нилс Ройч Давлат раҳбарига Қозоғистонда бўлажак сармоявий лойиҳалар ҳақида маълумот берди.\nТуркиянинг YDA HOLDING компаниясининг бошқарув кенгаши раиси Арслан Ҳусейн Петропавлда халқаро JCI стандартларига мувофиқ 625 ўринли замонавий кўп тармоқли шифохона қурилиши бошланганини айтди.\nАризона университетининг (АҚШ) жаҳон ишлари бўйича вице-президенти Брент Уайтнинг айтишича, университет Kozybayev University билан ҳамкорлик қилишни режалаштирмоқда. Шартнома Қозоғистон университетларини Америка таълим муассасаларида академик технологиялар билан таъминлашга қаратилган.\nҚасим-Жомарт Тоқаев инвестиция лойиҳалари билан танишганнан кейин инвесторларга мамлакат иқтисодиёти, хусусан, минтақалар ривожига қўшган ҳиссаси учун миннатдорчилик билдирди. Президент инвесторларнинг бизнес-лойиҳаларини амалга оширилишини назорат қилиш учун индивидуал мониторинг ўтказишини таъкидлади.\n#Транспорт #Ҳудудларни ривожлантириш #Ташриф\nАтираулик фуқаро Алмати шифохонасига «Тез ёрдам» машинаси совға қилди\nҚозоғистонликларни мамлакатга қайтариш учун репатриация рейслари жўнатилди


Вакциналар узоқ муддатли ҳимояни кафолатлай оладими? - Zamin.uz\nАйни пайтда кўпгина мамлакатларда COVID-19 вирусига қарши оммавий эмлаш жараёни амалга оширилмоқда. Ўзбекистонда ҳам жорий йил коронавирус инфекциясига қарши аҳолини оммавий эмлаш жараёни ўтказилиши режалаштирилмоқда.\nКенг жамоатчиликда вакцина ўзи нима экани, у қандай ишлаши, оммавий эмлаш жараёни қай тартибда олиб борилиши тўғрисида тўлақонли ахборот бериш мақсадида ССВ матбуот хизмати туркум суҳбатлар уюштирмоқда. Соғлиқни сақлаш вазирлиги Жамоатчилик билан алоқалар бўлими саволларига Санитария-эпидемиологик осойишталик ва жамоат саломатлиги хизмати бошлиғи ўринбосари Ботир Қурбонов жавоб берди.\n— Вакциналар қандай ишлайди?\n— Вакцина — бу микробнинг (вирус ёки бактерияларнинг) заифлашган, зарарсиз бўлаги бўлиб, танангизнинг табиий иммунитети билан биргаликда касаллик юқиши хавфини камайтиради. Вакцина танангизга юборилгандан кейин иммунитет тизимингиз танага кирган микробни аниқлайди ва бу микробга қарши курашиш учун антитаначалар ишлаб чиқариб, у билан қандай курашиш кераклигини эслаб қолади.\nАгар келгусида ушбу микроб таъсирига яна дуч келсангиз, иммунитет тизимингиз уни қандай йўқ қилишини билади, сиз касал бўлмайсиз.\nШундай қилиб, вакцина танада касалликка қарши иммунитетни ишлаб чиқишга кўмак берувчи хавфсиз ва самарали восита саналади. Касаллик пайдо бўлганидан кейин уни даволашдан кўра, эмлаш орқали касалликларнинг олдини олиш мақсадга мувофиқ.\n— Вакциналар узоқ муддатли ҳимояни кафолатлай оладими?\n— Бу саволга жавоб бериш учун қўшимча тадқиқотлар ўтказилиши талаб этилади. Мавжуд маълумотларга кўра, COVID-19 вирусидан тузалган одамларнинг аксариятида иммунитет шаклланади. Унинг давомийлиги қанча муддат сақланиб туришини вақт кўрсатади.\n— COVID-19'ни юқтириш оқибатида шаклланган иммунитет кучлими ёки унга қарши эмлангандан кейин ҳосил бўлган иммунитетми?\n— Инсонда инфекция юқиши натижасида ҳосил бўлган “табиий иммунитет”нинг шаклланиши организмнинг ўзига хос хусусиятларига боғлиқ. Ушбу вирус инсоният учун янги бўлгани сабабли, бу саволнинг аниқ жавобини ҳали билмаймиз. Мавжуд маълумотларга кўра, COVID -19’ни юқтириб олиш натижасида ҳосил бўлган иммунитет 90 кун давомида қайта касалланишдан сақлайди.\nCOVID-19 вакциналарининг реал ҳаётда қандай таъсир қилиши ҳақида айни пайтда барча халқаро илмий-текшириш институтлари ва нуфузли вакцина ишлаб чиқарувчи компанияларда изланишлар олиб борилмоқда. Эмлашдан кейинги иммунитет давомийлиги ҳақида бир нарсани аниқ айта оламиз, барча тадқиқотчилар томонидан ушбу вакциналар қабул қилингандан кейин тўлиқ бир йил давомида касалликка қарши иммунитет ҳосил қилиши таъкидланмоқда. “Замин” янгиликларини “Youtube”да кузатиб боринг\nЯнгиликлар » Жамият » Вакциналар узоқ муддатли ҳимояни кафолатлай оладими?


Февраль 2019 — Dilnoma\nҚадимги Хитойда турмушга чиққан қиз эрининг уйида яшаб, унга ва унинг онасига хизмат қилиши керак эди. Шундай урф-одатларга мувофиқ турмуш ўртоғининг хонадонида яшаб келаётган бир қиз тўйдан кейин қайнонасининг гиналарига чидай олмабди. Шу боис ундан қутулишга қарор қилибди.\nФТИЗИАТИРИЯ ВА ПУЛЬМОНОЛОГИЯ ХИЗМАТЛАРИ ТАКОМИЛЛАШАДИ\n14.02.2019 Дилрабо Курязова\nЎзбекистон Республикаси Президенти “Ихтисослаштирилган фтизиатрия ва пульмонология ёрдами кўрсатиш тизимини такомиллаштириш чора-тадбирлари тўғрисида”ги қарорни имзолади.\nСИЛГА ҚАРШИ КУРАШ ХИЗМАТЛАРИ СИФАТИ ЯХШИЛАНДИ\n13.02.2019 Дилрабо Курязова\nСилга қарши курашнинг «Бемор – эътибор марказида» (ингл. patient-centered) модели тақдим этилди.\nДастур кўмагида 2600 дан зиёд муттахассислар ва жамоат етакчилари эндиликда тиббиёт муассасаларида ва маҳаллий шароитларда, сил ва КДТСК турлари билан касалланган беморларга йўналтирилган «Бемор – эътибор марказида» сифатли тиббий хизматини амалга оширишмоқда.\nUSAIDНИНГ СИЛГА ҚАРШИ КУРАШ ДАСТУРИ\n12.02.2019 Дилрабо Курязова\nUSAID барчани, жумладан аҳолининг ҳимояга муҳтож қатламларини янада самаралироқ, сил профилактикаси, диагностикаси ва даволаш билан таъминлаш орқали Ўзбекистон Республикаси Соғлиқни сақлаш вазирлигининг Силга қарши кураш миллий дастурини қўллаб-қувватлайди. Силга қарши USAID дастурининг умумий қиймати 7,6 миллион АҚШ долларига тенг бўлган 5 йиллик режасининг асосий мақсади бу – Ўзбекистонда сил билан боғлиқ муаммоларни камайтириш ва сил касаллигининг кўп дориларга турғун (КДТСК) турлари ривожланишининг олдини олишдир.\nЯШИРИН ИҚТИСОДИЁТ ҲАМ КОРРУПЦИЯ\nБош прокуратура ҳузуридаги Департаментнинг Хоразм вилояти бошқармаси ва унинг ҳудудий бўлимлари томонидан ўтган 2018 йил давомида аниқланган қонунбузилиш ҳолатлари юзасидан 188 та жиноят ва 275 та маъмурий ҳуқуқбузарликка оид ишлар қўзғатилди. Давлат бюджетига 12970,8 миллион сўм қўшимча солиқ ва молиявий жарималар ҳисобланиб, бюджетга 7685,7 миллион сўми ундирилишига эришилди. Давлат ва жамоат манфаатларига 11243,7 миллион сўм миқдорида зарар етказилганлиги аниқланиб, 3596,7 миллион сўми қопланди. Шунингдек, 2304,6 миллион сўмлик ноқонуний муомалага киритилган товар моддий бойликлар ашёвий далил сифатида олиб қўйилди.\nДИНИМИЗДА ИСРОФ ҚАТТИҚ ҚОРАЛАНГАН\n«Исроф» сўзи арабча бўлиб, унинг маъноси “ҳар бир ишда ҳаддан ошиш” маъносида келади. Исроф динимизда қаттиқ қораланган. Қуръони каримда исрофнинг нақадар ёмон хислат экани ҳақида ўнлаб ояти карималар бор.\nВАЛЮТАФУРУШЛАР ФАОЛИЯТИ ФОШ ҚИЛИНМОҚДА\nПрезидентимизнинг “Валюта сиёсатини либераллаштириш бўйича биринчи навбатдаги чора-тадбирлар тўғрисида”ги Фармони ҳамда “Банк хизматлари оммабоплигини ошириш бўйича қўшимча чора-тадбирлар тўғрисида”ги қарорига мувофиқ, юртдошларимизга валюта маблағларини тез ва қулай айирбошлаш учун катта қулайликлар яратилди. Лекин хали-ҳамон осон ва мўмай даромад топишни кўзлаб, ноқонуний валюта олди-сотдиси билан шуғулланаётган шахслар афсуски учраб турибди.\nОНА СУТИ — БОЛА СОҒЛИҒИНИНГ ГАРОВИ\nИслом дини инсониятнинг дунё ва оҳират ҳаётида бахт-саодатга эришиши учун йўл-йўриқ кўрсатадиган илоҳий таълимот ҳисобланади. Маълумки, ислом шариати жамият ҳаётидаги деярли барча масалаларга жавоб топиб келган. Динимиз бошқалар арзимас деб қараган ишларга ҳам катта аҳамият беради. Оила — бу муқаддас даргоҳ, соғлом бола эса, ҳар бир ота-онанинг эзгу орзуси, қувончи, қолаверса,бутун жамият ва мамлакатнинг таянчидир.\nҚАЙНОНА БИЛАН КЕЛИН ОРАСИДАГИ ОДОБ\nИслом динида илм эзгуликлари ҳақида кўп нарса ёзилган. Унда «ҳар нарсани ўзингга раво кўрсанг, уни бошқага ҳам раво кўр,» деган ҳадис бор. Келинлар ҳақида сўз кетганда бу қоидани ҳотирада тутиш лозим бўлгани учун сўз бошида уни зикр этдик.\nПИСИБМАС, ГЕРДАЙИБ ИШЛАНГ\n2018 йил давомида олиб борилган тушунтириш ва ўтказилган профилактик суҳбатлардан тўғри хулоса чиқармаган, белгиланган тартибда давлат рўйхатидан ўтмасдан, фаолият кўрсатаётган 51 нафар яширин цехларни ташкил қилган фуқаролар, 23 нафар алкоголь ва 11 нафар тамаки маҳсулотлари ҳамда 19 нафар аудио-видео дисклари билан ноқонуний равишда савдо қилаётган фуқаролар аниқланиб, уларга нисбатан маъмурий баённомалар расмийлаштирилди.


iPhone X'да навбатдаги оммавий носозлик кузатилмоқда - Terabayt.Uz\niPhone X'да навбатдаги оммавий носозлик кузатилмоқда\niPhone X фойдаланувчилари муаммо ва носозликларга дуч келишда давом этишмоқда. Бу гал фойдаланувчилардан бири смартфондаги суҳбат динамигида юзага келган ортиқча шовқин ҳамда ғуввиллашдан шикоят қилган.\nАйфон эгаси Reddit тармоғида бу носозликдан шикоят қилган ва флагман мусиқа тинглаётганда ҳамда карнайни ёқиб қўйиб суҳбат қилган чоғида ғалати товушлар чиқараётганини маълум қилган. Шарҳ ҳамда изоҳларда яна бир iPhone X эгаси у ҳам худди шундай муаммога дуч келаётганини айтган.\n«Овозни баландлатиб мусиқа тинглаётганимда мусиқа сифати шу заҳоти пасайиб, тушунарсиз виззиллашлар юзага келади», – дейилади изоҳларда.\nЎқинг: iPhone X камераси профессионал фотоаппарат билан таққосланди. Хўш, натижа қандай?\nШу кунларда iPhone X флагманидаги носозликлар боис уни дўконга қайтариш истагида бўлганлар сони ортиб бормоқда.\n«Ҳа, менда ҳам олд динамик билан худди шундай муаммо кузатилмоқда. Карнайда нимадир чирсиллаётгандек бўлади. Кеча янги айфонни қайтариш учун дўконга бордим. Уни бошқасига алмаштирган бўлсам ҳам, бу муаммодан қутула олмадим. Сотувчининг гапларига қараганда, бу муаммо аппарат таъминоти билан эмас, дастурий таъминот билан боғлиқ», – дейилади бошқа бир изоҳда.\nАйтиш жоизки, бу каби муаммо ва носозлик iPhone 8 смартфонида ҳам кузатилган ва Apple тезда бу камчиликни бартараф қилган. Демак, Apple'нинг баёнотини кутамиз!\nМинг доллар турадиган iPhone X эгалари бугунга қадар экраннинг яшил тусга кириши, совуқда фойдаланганда сенсор панелининг ўчиб қолиши каби носозликларга дуч келишмоқда.\n#iphone X #Apple iPhone X


БИШКЕК – Қирғизистон парламенти аъзоси Канибек Иманалиев Қўшма Штатлар билан келишувни тезлаштиришга чақирди, деб хабар беради 24.kg сешанба (15 январь) куни.\nҚирғиз ҳукумати 2015 йилда Қўшма Штатлар билан ҳамкорлик битимини тўхтатган эди, ҳозирда таклиф этилаётган шартнома унинг ўрнини эгаллайди.\nИманалиев ўз таклифини парламентнинг ташқи сиёсат, мудофаа ва хавфсизлик масалалари бўйича мажлисида тақдим этди.\n«Мустақиллик йилларида, фақат тўрт ёки беш мамлакат, жумладан, Америка бизга грант маблағлари билан ёрдам берган», деди у. «Биз Америка билан тегишли ҳужжатларни имзолашни тезлаштиришимиз лозим.»


Серхио Батиста: "Ўйин дурангга мос эди"\n23:04 / 29.03.2016\nЎзбекистон ва Баҳрайн ўртасидаги ўйиндан кейин ташкил этилган матбуот анжуманида меҳмонлар устози Серхио Батиста иштирок этди.\n"Бугунги ўйин дуранг натижага мос эди. Жамоамиз 90 дақиқа давомида баҳсни назорат қиладиган даражада ўйнади. Ўзбекистон ўзининг жуда ҳам кам имкониятидан унумли фойдаланди ва гол уриб ғалаба қозониб кетди. Беш дақиқа давомида консентрацияни йўқотдик ва рақиб бизни жазолади. Стадионга келган барча мухлислар чиройли ўйин кўришди", - дейди Батиста.\n- Ўйинда ғалаба қозонмоқчимиз дегандингиз. Аммо фақат гол ўтказгач ҳужумга ўтдинглар?\n- Биринчи бўлимда тўп асосан марказда бўлди. Иккала жамоа ҳам бир бирига ўйин бермади. Иккинчи бўлимда гол ўтказиб юборгач ҳисобни тенглаштиришга уриндик. Кўпчилик бўлиб ҳужумга ўтдик.\n- Биринчи бўлимда шогирдларингизга секинроқ ўйнанглар деб кўрсатма бергандек туюлди. Филиппиндаги ўйин натижасини кузатиб бордингизми?\n- Албатта Филиппиндаги ўйинни билганимиз билан Ўзбекистонга қарши ўйнаётгандик. Асосий эътиборимиз шу ўйинга қаратдик. Нариги ўйиннинг натижасини ҳам кузатиб бордик. Биз Ўзбекистонга 3 очко олиш учун келгандик, буни ўйин давомида барча кўрди. Иккала жамоа бир бирига тенг ўйнади. Менимча дуранг адолатли натижа бўларди.


Ҳиндистон Трампни ўзгача кутиб олди | Qalampir.uz\nҲиндистон Трампни ўзгача кутиб олди\nОлам\t24 Февраль 14:36 8872\nБугун, 24 февраль куни АҚШ Президенти Дональд Трамп ва унинг рафиқаси Мелания Трамп икки кунлик ташриф билан Ҳиндистонга келди. Бу ҳақида “Reuters” хабар бермоқда.\nМаълумотларга кўра, Қўшма Штатлар раҳбари ва биринчи хоним йирик шаҳарлардан бири Аҳмадободда тўхташган. Уларга Америка делегация ҳамроҳлик қилмоқда. Трамп ва унинг рафиқаси шаҳарнинг стадионидаги митингда иштирок этиши, шунингдек, қатор расмий учрашувлар ўтказиши режалаштирилган.\nМеҳмонларни аэропортда Ҳиндистон Бош вазири Нарендра Моди кутиб олди. У Трампни қучоқлаб, "меҳмон бу — Худо" деб айтди. Шунингдек, сиёсатчилар атрофида ранг-баранг соябон кўтарган одамлар рақсга тушди ва мусиқачилар чиқиши ҳам бўлди.\nБу орада стадионга ўн минглаб аҳоли йиғилди. Улардан баъзилари Трампнинг картондан ясалган бошини ушлаб турарди. AҚШ Президенти келиши муносабати билан асосий йўллар тўсилган, дўконлар ёпилган ҳамда томлар ва балконларга полиция назорати ўрнатилган. Стадионга автобусда кетаётган мактаб ўқувчилари: "Биз Трампни яхши кўрамиз", дея қичқиришган.\nДональд Трамп Ҳиндистон\n02 Апрель 13:06 37560\n01 Апрель 18:36 33873\n02 Апрель 16:02 32062\n02 Апрель 16:25 30645\n01 Апрель 09:49 27187